Q=17	C=10	SS=6	LS=2	PS=0	DC=0	LC=0	SD=0	BS=2	G0=576	G1=129	G2=37	DLID=ber_Latn	BODY= Afulay, Aɣyul n wureɣ - Apulée L'âne d'or, LIvre II\nNuṭa : 1) Agelma : du grec Agalma/Statue.\nAm win yeshetrifen, tedduɣ ttenxuxulent deg weqerruy-iw. Ggumaɣ ad s-d-afeɣ ixef n lxiḍ i wayen ṭṭafareɣ d wayen ɣef i tt-nadiɣ. Ur ẓriɣ ara akk anisi i yebda. Ẓriɣ yella wayen riɣ, maca ggumaɣ ad s-d-afeɣ ixef-is. Ttxemmimeɣ, ttεebbiṛeɣ, senɣaleɣ, Ulac. Yerwi uqerruy-iw. Ur d-ufiɣ ara akk ṛkeḍ ara ḍefreɣ. Tedduɣ deg izenqan n Hipiṭa, tawwurt tettak-iyi i tayeḍ, ad s-tiniḍ ssekṛeɣ. Ddu, ddu, almi d-uffiɣ iman-iw di ssuq. ɣas akkenni mačči ɣer dinna i bɣiɣ ad awḍeɣ. Maca ɣer dinna i wwḍeɣ. Cwiṭ akka, wallaɣ tεedda-d yiwet n tmeṭṭut. Dɣa ḍefreɣ-tt. Tameṭṭut-nni tban kan akka tesεa ccan. Telsa-d akken iwata, rnu teqqen-d syaɣa n weẓref d wureɣ. Tesḍefr-ed iqeddacen-is d tqeddacin-is, ma ɣer tama-ines iteddu yiwen wemɣar. Dɣa d netta iyi-d-yeẓran d amezwaru. Nekkini yuɣ-iyi lḥal deffir-nsen. Ttɣawaleɣ tikli, akken ad ten-qeḍεeɣ. Nniɣ-awen ihi, akken kan iyi-d-yeẓra wemɣar-nni, isuɣ : "Ah, d keččini, a Lukyus." - Yuɣal yezzi ɣer tmeṭṭut-nni, yenna-yas : "S Hiṛakles ar d Lukyus aya !" - Dɣa yerra-d metwal ɣur-i. Yesuden-iyi. Syen yuɣal ɣer tmeṭṭut-nni, yesbecbec-as ɣer umeẓẓuɣ, yuɣal diɣen yezzi-d ɣur-i, yenna-k : "Aεni ur d-ttqeṛibeḍ ara akken ad temsalameḍ d yemma-k ?" - Nniɣ-as : "Ur zmireɣ ara ad msalameɣ d tmeṭṭut werğin ssineɣ." - Mazal d-fukkeɣ awal, ḥulfaɣ i wudem-iw, tekker deg-s tmes. Tulli-t-id tezweɣ-nni n leḥya. Dɣa giɣ akka ṣubbeɣ allen-iw ar lqaεa. Ma d nettat, tmeṭṭut-nni, txeẓr-iyi-d, tenna-k : "Yettesteḥi am yemma-s Salbiya, llal-as n tlawin. Ula d ṣṣifa, ɣer-s i yerra. D aṛeqaq am nettat. Ad s-tiniḍ deg yiwen n lqaleb i d-ffɣen : yiwet n tfekka, yiwet n teglimt. Acebbub awṛaɣ, allen tiẓerqaqin. Ssḥen arqiqan. Walli kan allen-is. Yiwen uxezzuṛ-nsent. Ad teggaleḍ ar d tamuɣli n igider m ara d-isers allen-is fell-ak. Udem ucbiḥ d tikli yezdin." - Tuɣal tenna-k diɣen : "D nekkini, a Lukyus, d yemma-k Birhin. Ad tafeḍ tesliḍ yis-i. D nekkini i k-id-yesekren. S ifassen-agi d-tettwaliḍ akka. Nekkini ttiliɣ-as i yemma-k. Mačči kan d idammen, nečča akkenni tagula d tissent. Nefruri-d deg yiwet n teṛbut. Nefrur-id i snat deg ulag n Pluṭaṛkus. Yiwet lemqibla i ɣ-igezmen timiṭ. Akken i d-negma nek d yemma-k, am tyesetmatin. S tidett, yella wayen i ɣ-ifeṛqen tagara-yagi nek d yemma-k, imi nettat, tuɣ ameṛkanti, ma d nek uɣeɣ argaz, zemreɣ a d-iniɣ, yewqem kan. Yyan, a mm-i, ad tedduḍ s axxam. Ad tilliḍ ɣur-i. Ulac akk d acu ara k-ixaṣen. Ay acu d-nniɣ ! Yyan ad tedduḍ s axxam-ik., imi axxam-iw, d axxam-ik."\nSkud tettmeslay-iyi-d, skud ttḥulfuɣ i tezweɣ-nni d-yullin ɣef udem-iw tettekkes. Nniɣ-as : "Ur zmireɣ ara ad dduɣ s axxam-im, a yemma, imi aql-i ttiliɣ ar Milun. Yerna ulac akk d acu iyi-ixuṣen. Maca deg wass-a d asawen, yal tikelt mara d-aseɣ ar Hipiṭa, ad d-rreɣ s axxam-im."\nAx-tt-in, err-itt-id, nteddu akkenni nettmeslay. Ur nuḥtam ara almi newweḍ s axxam-is.\nAxxam n Birhin meqqer, yerna yecbeḥ aṭas. Tiɣumaṛ-ines ṭṭfent s 4 tgejda n wedɣaɣ. Yal tigejdit teṭṭef agelma. Agelma amezwaru n Tnikit (2) : ɣur-es snat n tferrawin deg uzagur, tesdukkel imesaḍen-is, tbedd sufella n yiwet n tkurt xef tfednin. Ad s-tiniḍ takurt-nni tettṛağğu kan tagennawt-nni melmi ara tafeg akken ad tegrireb. Tigejdit tis-snat, d-yezgan di teɣmert tis-snat, teṭṭef agelma n Aṛtimis (3), tgennawt n tnegmart. Agelma n Aṛtimis yettwanjeṛ deg umeṛmaṛ n Paṛus(4). Ameṛmaṛ-nni yettiṛiqen am nnda. Icuḍad n ddil n tgennawt Aṛtimis yettawi-ten waḍu ɣer deffir. Tetteban-d tettazal. Ad s-ttɣileḍ tetteddu akken ad tmagger inebgiwen. Ad twehmeḍ di ccbaḥa-ines. D ayen kan i d tagennawt ! ɣer ijifeṛ n Aṛtimis, zzin-as-d sya wesya, sin yeqjan. Iqjan-nni, nutni, ullin s wedɣaɣ : allen-nsen ceεllen, imeẓẓuɣen-nsen ṭṭuṛcen, anzar-nsen ttsuḍun, ma d imawen-nsen ldin. Ad s-tiniḍ yella win ara ččen. Mara tentettwaliḍ akkenni, rnu tesliḍ i yiḍan n lğiran sseglafen, ad teggaleḍ ar deg imawen n yeqjan-nni n wedɣaɣ i d-iteffeɣ useglef-nni. Ad twehmeḍ deg win inejṛen agelma-nni. Yesaweḍ arti(5) ɣer tilist-is. Iqujan-nni n Aṛtimis bedden ɣef iḍarren ineggura, ma d iqurray-nsen jebden ɣer zdat. Mara ten-twalliḍ ad s-tiniḍ ttazzalen. Deffir uzagur n Aṛtimis yella yefri. Ifri-nni, zzin-as-d akka d wakka, waṛbuṛen; seddaw-nsen gman yemɣan, tgambiwin d weksa, ma yella d tidri-nsen d ifurkan-nsen, nutni, ullint-tten tjunan n tẓuṛin. Anect-agi mara yeffeɣ-d deg wedɣaɣ d umeṛmaṛ. Ula d tili n ugelma-nni tceεεel s umeṛmaṛ-nni n Paṛus. Sdaxel n yefri-nni εelqen iguzza n tẓuṛin. Ad teggaleḍ ar n tidett. Ad tebɣuḍ maḍi ad tefkeḍ afus-is akken ad d-tekkseḍ deg-sen. Sdayemmi qqaren ziɣen : yeṭṭef-itt-id werti i tfusi. Yuεaṛ akken ad tfeṛzeḍ ma agelma-nni d tidett neɣ d taguri. Mara twalliḍ tiẓuṛin-nni, ad tettṛağğuḍ kan akka melmi ara wwunt, melmi ara ten-yesizweɣ yiṭij, melmi ara tent-d-tekkseḍ akken ad tent-teččeḍ. Ma yella nuẓẓa akken ilaq ɣer ugelma-nni, ad nwalli d akken deg yifri-nni yellan deffir Aṛtimis ttefɣen-d waman, ttazalen seddaw iḍarren n tgennawt, gan asif, ṛuḥen, sswan-ten yigran. Ger tgambiwin-nni d waṛbuṛen-nni yeffer Uktyun(6), yiwen ilemẓi akkenni, i d-yusan akken ad iwalli tagennawt Aṛtimis mara tekkes ddil-ines akken ad ttcucef εeryan di temda n wasif-nni yettazalen seddaw iḍarren-is.\nNuṭat : 1) Tanikit : du grec Niké/Victoire. 2) Artémis : déesse grecque de la chasse. 3) Ameṛmaṛ n Paṛus : marbre de Paros. Ameṛmaṛ : du grec Marmaros, Paros : île grecque dans les Cyclades. 5) Arti : de l'italien Arte/Art. 6) Aktyun : Aktéon : dans la mythologie grecque, chasseur très habile, un jour, alors qu'il surpris Artémis dans son bain, furieuse, elle le transforme en cerf. Impuissant, Actéon meurt déchiré par ses propres chiens, rendus fous de rage par la déesse.\nMa nniɣ-awen qqureɣ zdat wayen ttwaliɣ, qqureɣ. Ggumaɣ a d-kkseɣ allen-iw zdat ugelma-nni. Ccbaḥa akk n ddunit attan deg-s. Birhin, imi iyi-d-twala akkenni, tuẓa-d ɣur-i, tenna-iyi-d : "Ayagi akk ttwalint wallen-ik d ayla-k." - Tuɣal tezzi ɣer iεeggalen-nni-ines yellan dinna, tenna-yasen : "Ffɣet." - Tra akken ad nemeslay nek akk yid-es mebla inagan. Akken ffɣen, negra-d ḥaca nek akk yid-es, tweha ɣer Aṛtimis, tenna-k : "Tagennawt-agi d tinigit. Ma nniɣ-ak uḍneɣ uqbel-ik, maca degmi iyi-d-tufiḍ ḥeṣleɣ, a mm-i, zgiɣ quṛεeɣ fell-ak s lebεid. A mmi, ttxil-ek εas iman-ik. ɣur-ek εas iman-ik ɣef Pumfil, tmeṭṭut n Milun, argaz-nni akken ɣer tettiliḍ. Aṭas i d-yeqqaren d akken d m-ikururen. Aṭas i d-yeqqaren txeddem ikururen. Nnan-d mara tsuḍ ɣef yedɣaɣen, iɣelli-d ṭṭlam, ssyen sakkin tberru i ddunit ɣer tesraft n Ṭaṛṭarus(7) d yimi n Xaweṣ (8). Nnan-d diɣen akken kan ara twali ilemẓi iziynen, ad s-tekker, ad s-tettezzi , ad s-tesluffuy ḥacama tekkes-as ṛṛuḥ-ines. Syen sakkin ad s-tger deg wul-is tayri, ad yeεceq deg-s, dɣa ad yettu akk anisi d-yekka. Ma d win yugin ad tt-iḥemmel, winna terwi fell-as. Ad terr d adɣaɣ neɣ d ikerri. Llan maḍi wagad i tenɣa. ɣef ayagi i k-nniɣ ugadeɣ fell-ak. Ilaq-ak ad tεasseḍ iman-ik. Nettat tewεeṛ, keččini meẓẓiyeḍ, tcebḥeḍ, degmi i yugadeɣ i d ak-txeddem." - Atah d acu iyi-d-tenna Birhin. S tidett, tettban-iyi-d tetqeleq.\nNuṭa : 7) Ṭarṛarus : du grec Tartaros/Enfers. 8) Xaweṣ : du grec Khaos/Chaos.\nMaca nekkini, rnu ɣef teḥtec-nni-inu, sliɣ kan tbedr-ed ikururen, awal-nni i wumi riɣ akken ad s-sleɣ, ur xemmemeɣ ara akk ad kukruɣ Pamfil, tmeṭṭut n Milun : riɣ imir imir ad kecmeɣ ɣer lakkul-ines. Anef ɣas ad iyi-d-tqam tafunast d mmi-s. Uyseɣ ad azleɣ metwal ɣer-s, ad jelbeɣ ar daxel n tesraft-ines. Akka. Tkecm-iyi juxra am ugmer, jebdeɣ, akken as snesreɣ iman-iw di snesla n Birhin. Nniɣ-as : "Ar tufat !" - S umatu (9), uzleɣ ar wexxam n winna akken ɣer ttilliɣ. Maca im' akken tedduɣ, zerbeɣ tikli, am udimun (10), tedduɣ, qqareɣ-as : "Ah, a Lukyus, εas iman-ik. Ur ɣefel ara. Teṭṭfeḍ asulef (11) triḍ. Tusa-yak-d swaswa kan akken i tt-tettmeniḍ acḥal aya. Akka tura, tzemreḍ ad taččaṛeḍ allaɣ-ik s tmucuha. Ur ttagad ara. Mačči d aqcic ay telliḍ. Magger taluft. Bedd zdat-es. ɣur-ek kan anda tettefel tiṭ-ik ɣer tmeṭṭut n winna ɣer tettiliḍ. Qader usu n tsulya n Milun. Ma yella d Futtis, tqeddact-nni-ines, tinna, aql-i nniɣ-awen ur as-kemmuɣ ara. Tecbeḥ, yerna tettnecṛaḥ. Mačči ttin iεeṭṭfen i yiles-is. Tḥemmel ad s-teɣwezef amrar. Iḍelli tameddit, tecfiḍ, im' akken tettnuddumeḍ, tedda yid-ek almi d usu-k. Tecfiḍ, tettqesiṛ-d yid-ek s teḍsa. Iban kan akka teɣliḍ-as ɣer tiṭ. Zwar ad tteffeɣ akken ad k-teğğ ad tegneḍ, tesudn-ik maḍi ɣef twenza. Teεggez ad teffeɣ. Tban kan akka tebɣa ad teqqim yid-ek. Ur tebɣi yara ad k-teğğ weḥd-ek. Acḥal n tikkal i d-teqleb ɣer deffir imi akkenni tetteddu ad teffeɣ. Yerna yal tikkelt mara d-teqleb ɣer deffir, ad tbedd ciṭuḥ. Akken qarren : tettxalaf taqejiṛt. S igennawan, ar tameddit-agi, ar ayen yebɣu yeḍru, ḥacama ur kcimeɣ, ad mɣeɣ ɣef Futtis."\nNuṭat : 9) Amatu : Vite, poésie ancienne : iṛuḥ s umatu. 10) Adimun : du latin dementis, dément. 11) Asulef : occasion, poésie kabyle ancienne. Iqesd-d wuccen asulef.\nTedduɣ, ttmeslayeɣ akkagi weḥd-i weḥd-i, almi d-uffiɣ iman-iw zdat n tewwurt n Milun. Begseɣ. Qesdeɣ ad geɣ ayen akk ixemmemɣ deg webrid. Yerna, imi kecmeɣ, ufiɣ ḥaca Futtis. Ulac Milun, ulac tameṭṭut-is. Uffiɣ-tt tettheggi imensi. Teddem-d ajaεbub yeččuṛ d aksum, tgezzem-it cwiṭ cwiṭ sdaxel n lmeṛqa. Sraḥeɣ-t kan, yurw-d yimi-w aman. Ma d Futtis, netat, uffiɣ-tt tger sdaxel n teksiwt n taduṭ, iciwi-ines yeqqim εeryan, ma d idmarren-is teṭṭfiten s iferfaden d izeggaɣen. Ma nniɣ-awen rran-d fell-as, rran-d fell-as. Gezmen-tt. Idmaren n Futtis ččuṛen d ayen kan. Iffayen-is ttenguggun mara tqeddec. Ma d adaw-is, ad s-tiniḍ iceṭṭeḥ mara tleḥḥu. Nniɣ-awen ihi, ufiɣ-tt tqeddec. Teṭṭef deg ifassen-is takkasṛunt. Ay acḥal tecbeḥ i tmuɣli. Tegrurez akken ilaq. Beddeɣ kan ttmuqquleɣ-tt. Ulac akk d acu i d-nniɣ. Ggugmeɣ. Ḥulfaɣ yeṛɣa weksum-iw. Kulci yuki-d deg-i. Uɣaleɣ nniɣ-as : "Ay acḥal tcebḥeḍ ! Ay acḥal yecbeḥ ccɣel-im ! Ay acḥal yecbeḥ wadaw-im mara yettleɣwi. Ad s-tiniḍ yetterqiqis d ccɣel-im. Yettleɣway akkenni tesleɣwayeḍ takkasṛunt-nni teṭṭfeḍ ger ifassen-im ! Ay acḥal yecbeḥ cceɣl-im ! Ay acḥal telha rriḥa n lqut-im ! Ay arezg n win ara iseggen deg-s aḍad-is !"\nDɣa, nettat, tenna-k : "Wexxeṛ ! Rwel syagi ! Baεed ɣef ufurnu-inu ! Axaṭer ma teṭṭef deg-k tmes-iw, atan ad k-tseṛɣ. Ad teṭṭef deg-k ḥacama d adif. Ulac akk win i izemren ad tt-yesexsi, ḥaca nekkini. Nek yessnen ad εeqreɣ tasilt d wusu, sneɣ diɣen ad ten-serqiqseɣ."\nImi akkenni iyi-d-tettmeslay, tezzi-d ɣur-i udem-is, tettezmumug-iyi-d. Nekkini, uqbel ad ffɣeɣ, ḥewṣeɣ-d deg-s axezzuṛ aneggaru. Muqleɣ-tt akken ilaq. D acu i tebɣam ad s-t-iniɣ. Aɣebl-iw nekkini, bɣiɣ kan ad walliɣ amzur-is. Ula deg webrid, mara leḥḥuɣ, d ayagi iḥemmleɣ ad walliɣ di tlawin : amzur-nsent. D nnefḥa. Si zik-iw akkagi. Acimi iḥemmleɣ ad walliɣ amezruy n tlawin ? Axaṭer d amzur i nettwali d amenzu di tfekka n wemdan. D tagi i d ssebba. Akka. Yerna diɣenna mara twalliḍ, ay amdan, amzur n tmeṭṭut, d ayen, twallaḍ tafekka-ines. Ladɣa ma yella tegr-d di teksiwt m iseɣma, tinna akkenni yesefṛaḥen tamuɣli. D ayen kan i d ddunit ! D ccbaḥa n tfusi s timad-is. Tilawin, tidak iran ad ɣwint irgazen, tekksent iceṭṭiḍen n sufella, ttcerigent wid n ddaxel, akken ad d-seknent iman-nsent εeryan. Ẓrant d akken irgazen ttrin ugar ad wallin tezweɣ n teglimt n tmeṭṭut, wala syaɣa-nni n wureɣ swayes i tettcebbiḥ. Maca, awer d-yas wass-n, awer yilli umedya n twaɣit-agi i ɣef ara wen-d-meslayeɣ - ammer ad nekkes amzur ɣef uqerruy n tmeṭṭut icebḥen aṭas aṭas, anef ɣas ad d-tṣubb deg igenni, neɣ a d-teffeɣ di tweffa n waman n yillel, anef-as ad tilli d nettat i d Afṛuditti(12) s timad-is, tgennawt n ccbaḥa, anef-as ad tt-id-ḍefrent akk Tkirtasin (13) n ddunit, anef-as ad d-teseḍfeṛ Tayriyin akk yellan, anef-as ad d-tebges s waggus yettraḥen d lkemmun (14), nek ad wen-iniɣ, ma yella teffeɣ-d tmeṭṭut-agi s war amzur, ulac ara s-d-gen lebxuṛ d lğawi. Ulac argaz i wumi ara teεğeb. Nek, nniɣ-awen, ɣas ad tilli d Afṛuditti, ur tεeğğeb ara ula i wergaz-is Hifaysṭus(15), agennaw n ifurnuyen.\nNuṭat : 12) Afṛuditti : du grec Aphrodité, Aphrodite, déesse grecque de l'amour. 13) Takirtast/Tikirtasin : du grec Kharitès/Grâces. 14) Lkemmun : du latin Cinnamomun, canelle. 15) Hifaysṭus : du grec Héphaistos, dieu grec du feu terrestre et de la Métallurgie.\nNeɣ d acu ara tinim deg wemzur n tmeṭṭut, winna yettezruruqen am ureɣ. Winna ur yeli tamtilt, ladɣa mara tεeddi deg-s tafat n yiṭij, mara yessiɣ deg-s 100 teftilin. Neɣ diɣ mara yeɣli yiṭij, mara d-teɣli tmeddit fell-as, mara tebdu teṭṭulum, yettaṭaf aseɣma n tamment. Ad s-tiniḍ d iffer n tgerfa di tebrek, wwten deg-s izarigen d izegzawen. Ttbanen-d am imgraḍ n yetbiren. Deg wakken leggaɣ wemzur-nni, ad s-tiniḍ yella win s-yesεeddan timceṭ d taṛeqaqt, yerna idehn-it s waman n leεṭer, winna akken d-ttawin di tmurt n Waεṛaben. Ladɣa ma terra llal-is amzur-is ɣer deffir. Tzemreḍ ad ttwaliḍ deg-s udem-ik deg wakken leggwaɣ. D lemri. Amzur am wagi, mačči kan yecbeḥ, yettcebbiḥ ula d udem n winna akkenni yettmuqulen deg-s. Neɣ d acu ara tinim diɣen di tmeṭṭut izeṭṭen amzur-ines d tisukraf. Yerna ad ternu a t-dewweṛ ɣef uqerruy-is amzun d akerz. Neɣ ahat tinna sen-iberrun ɣer deffir, mara s-ɣummen azagur-is. Ad ten-taffeḍ cḍen, ssubben almi d amas-is. D ddunit ! Nek ad wen-iniɣ, imezran, ɣur-sen azal anect-ilat. Akken tebɣu tmeṭṭut tcebbeḥ, tεelleq syaɣa, telsa taksiwt iceεlen; ayen tebɣu teqqen-it, d ureɣ neɣ d lfeṭṭa, ma yella amzur-is ur yecbiḥ ara, ad d-tettban d menwala. Aql-i nniɣ-ak.\nMa d Futtis-nni-inu, ur teqqin ara syaɣa yelhan. Maca annect-agi yerna-yas aṭas di sser. Amzur-ines, tjemɛ-it ɣer deffir, akka s yixef n iḍudan-is, dɣa yeɣli-d akk am leḥrir ɣef temgerṭ-is, ssyen sakkin, yeffel ɣer tuyat-is, uqbel ad yenser ɣer uzagur-is. Ssyen sakkin, iga tixutam sennig wammas-is. Ma ɣef yixef n uqrruy-is, dinna teṭṭef amzur-nni-ines s tyersi.\nḌaqeɣ. Ur zmireɣ ara ad ṭṭfeɣ iman-iw. Bɣiɣ-tt aṭṭas. Uɣaleɣ qerbeɣ ɣer-s, giɣ akka sudneɣ-tt ɣef yixef n uqerruy, anda akkenni i terra tiyersi i wemzur-nni-ines. Fittus tezzi-d ɣur-i tamgerṭ-is, tmuqel-iyi-d d tidist : « Ɣur-ek ! Ɛas iman-ik ! Keč iɛeṛḍen tamment, ammer anda tessaɣayeḍ tanumi n tiẓeṭ i yiles-ik. Atan ad k-tuɣal yiwwas d teṛẓeg n lḥentit. » - Nek nniɣ-as : « D acu ? Ɣef tsudent tamecṭuḥt kan akka, qebleɣ ad kenfeɣ ɣef tmes n ufarnu-yagi. » - Imi akken i s-ttmeslayeɣ, wallaɣ ifassen-iw wwḍen-tt. Ḥeṛseɣ-tt-id s idmarren-iw, bdiɣ ssuduneɣ-tt. Ulac amkan i ggiɣ deg-s. Cwiṭ akka, wallaɣ-tt tkecm-itt tmes n tayri ula d nettat. Dɣa tebra i iman-is. Tessufeɣ-d tilesett-is, tegr-iyi-tt-id deg imi, tebda tettsummu iles-iw. Teṛɣa. Iban kan akka tebɣa ula d nettat. Nniɣ-as : « Ad mmteɣ. Ad mmteɣ ma yella ur d-telhaḍ ara yid-i. » - Tessuden-iyi, tuɣal tenna-k : « Ṛuḥ tura ! Mara d-yeɣli yiḍ, mara texsi tafat, ad nṛuḥeɣ ɣer texxamt-ik. Ad gneɣ yid-ek. Ṛuḥ ad testeɛfuḍ. Heggi iman-ik. Ad yiɣzif yiḍ-agi. Ad mɛebbareɣ yid-ek alama yulli wass. Ula d nekkini bɣiɣ-k. Ira-k wul-iw, ay ul-iw. »\nNekfa ameslay s wawal-agi, dɣa nemsefṛaq.\nSsyen sakkin, akken izeggen wass, Birhin tewwi-yi-d tarzeft n usenubget : aḥeluf yeṛwan, 5 iyuzaḍ akk d teqbuct n ubinum(16) aqdim. Sawleɣ i Futtis, nniɣ-as : « Atah wayen yettakken afud i Wnisa(17), tgennawt n tayri : d Liber(18) s timad-is i d-yusan akken ad iyi-d-yeserbi. Issefk-aɣ ad nsew ass-agi akk abinum-agi. Ad t-nsew akken ad nekkes akukru, akken ad nebru i iman-neɣ deg rebbi n tayri. Atah d acu i yuḥwag unaṭus(19) ɣef uɣeṛabu(2O) n Wnisa. Llamba teččuṛ d aylu(21), taqbuct teččuṛ d abinum, Ad s-d-nawi yis-sen iḍ, ur neggan ara ḥacama d tafrara. »\nNuṭat : 16) Abinum : du latin Vinum, vin. 17) Wnisa : du latin Veneris, vénus, déesse gréco-romaine de l'amour. 18) Liber : nom romain de Dionysos, dieu gréco-romain du vin. 19) Anaṭus : du grec Nautos, navigateur. 20) Aɣerabu : bateu, poésie ancienne. 21) Aylu : huile, ancien mot kabyle, mot qui subsiste encore dans le composé Acbaylu.\nKra tekka tmeddit-nni, sɛeddaɣ-tt di tiṛma.\nAkken d-yewweḍ imensi, qeṛbeɣ ɣer ṭabla n Milun. D inebgi-ines. Ṭabla n Milun twerek d amačča. Qqimeɣ, maca ɛuseɣ iman-iw. Ugadeɣ ad muqleɣ s allen tameṭṭut n Milun. Ttmektayeɣ-d d acu iyi-d-tenna fell-as Birhin. Yal tikelt mara mlilent wallen-neɣ, tekkat tesfi n tegdi deg tɛebbuṭ-iw. Ad s-tiniḍ xeẓreɣ ɣer ugelmim n Webṛen(22). Degmi i ttmuquleɣ kan Futtis i illan tettnawal. Mara tt-muqleɣ, tettekkes-iyi tegdi, yettuɣal-iyi-d wafud. Nedda-tt akken almi d-yeɣli yiḍ, dɣa Pamfil, tmeṭṭut n Milun, tsuɣ imi twala lamba. Tenna-yas : « Azekka, ad yeghid ugeffur ! » -Milun yenna-yas : « Amek i teẓriḍ ? » - Pamfil tenna-yas : « D lamba iyi-d-yennan. » - Milun yeneqneq d taḍsa, yenna-yas : « Mačči d Pamfil i yuɣeɣ, d Kibili(23). D Kibili i yeliɣ deg wexxam-iw. Di lamba-yagi kan twalaḍ d akken azekka ad yegghid ugeffur. Ammer ɛad ad tmuqleḍ s igenni. Ad twaliḍ akk d acu i iḍerrun iwsawen-in. Ad s-tinid ɣef yixef n yiṭij i telliḍ, tettwaliḍ akk d acu i iḍerrun d wayen ara yeḍrun. »\nNuṭat : 22) Agelmim n Webṛen : lac d'Averne : Les Romains spposaient les entrées des Enfers dans les gouffres du lac Averne, dans la région de Campanie, région de Naples, au sud de l'Italie. 23) Kibili : Sybille : prêtresse d'Apollon qui personnalise la divination.\nNekkini nniɣ-as : « Tagi d tussna n ukacef. Ulac d acu i isewhamen deg wannect-a. Ɣas akken taftilt n lamba-yagi mecṭuḥet, ɣas akken d afus n wemdan i tt-yessaɣayen, maca times n teftilt-agi teẓra anisi i d-tekka, teẓra d akken d yelli-s n ujajiḥ-nni ameqqran n tazwara n ddunit. Tecfa ɣef baba-s agenwi. Ɣer-neɣ, di Kuṛanti, illa yiwen ukaldan (25), iɛedda-d yiwen wass fell-aɣ, yeswahm-aɣ s wayen d-yeqqar. Efk-as kan tapyast, ad k-d-yemel akk lesrar n n temwara(26). Ad k-yemmel melmi i k-yessefk ad tessaliḍ iɣerban n wexxam, melmi i k-yessefk ad d-tawiḍ tameṭṭut, melmi i k-yessefk ad tadreḍ ɣer ufuṛum, melmi i k-yessefk ad tinigeḍ, melmi i k-yessefk ad teṭṭfeḍ aɣeṛabu… Ula d nekkini, imi t-steqsaɣ amek ara iɛeddi yinig ɣer dagi, ɣer tmurt-agi-nwen, yenna-yi-d aṭas n tɣawsiwin. Mačči d ayen yettawi wallaɣ. Ad twehmeḍ ! Si tama, yenna-k ad tennaleḍ deg yinig-agi-inek iseɣ d ameqqran ; si tama nniḍen, yenna-k diɣen, tagara ad alsen yemdanen fell-ak tamacahutt annect-ilatt. Tamacahutt tessewham. Yenna-k maḍi ad uɣaleɣ d arwas (27) n libri. »\nNuṭat : 24) Kuṛanti : Corinthe : l'une des plus importantes cités de la Grèce antique. 25) Akaldan : Chaldéen : habitant de Chaldée, région d'Asie, située entre le Tigre et l'Euphrate. 26) Tamwara : du grec Moira/Destin. 27) Arwas : du grec Irouas/Héros.\nAkken d-nniɣ akka, wallaɣ Milun yettezmumug. Yuɣal yenna-ak : « Amek i iga ukaldan-agi i k-d-yennan akka ? » - Nniɣ-as : « d aɣezfan. Ɣur-es aksum marras. Isem-is Dyufan. » - Milun yenna-k : « D netta, mačči d wayeḍ. Iɛedda-d ula syagi. Aṭas i ɣ-d-yenna ula d nekni. Ur d-yessayes ara kan kra n iṣurdiyen dagi, yewwi-ten d iquranen. Maca ur ten-iɣellet ara. Tezzi fell-as ddunit. Yiwen wass, gerwen fell-as lɣaci, yettmeslay-asen-d ɣef wayen d-iteddun. Cfiɣ yella yiwen wergaz dinna, isem-is Kiṛdun, d akumiṛsi, yekker-d, yuẓẓa ɣur-es, yesteqsa-t ɣef yinig yettheggi ussan-nni : melmi i s-yessefk ad yinig, amek ara i iɛeddi yinig-ines… Dyufan yerra-yas-id. Yenna-yas-d melmi i s-yessefk ad yinig, amek ara iɛeddi yinig-ines. Kiṛdun, akken d-yejbed taxṛiṭ di lgib-is akken ad iselek Dyufan, dɣa ata yewḍ-d yiwen ilemẓi akkenni, iban kan akka d mmi-s n tfamilt, yekka-yas-d i Dyufan s deffir, ijebd-it ɣer-s di lkem n ukebbuḍ. Dyufan yezzi ɣer-s, dɣa ilemẓi-nni yegr-as timeɣlal. Dyufan, ula d netta, yessudel ilemẓi-nni. Deg wakken yefṛeḥ imi t-iwala, iga akka yeqqim ɣer tama-ines almi yettu akk d acu i illa ixeddem-it dinna. Dyufan yenna-yas i wemdakkel-nni-ines : « Acḥal-ayagi i riɣ akken ad k-ẓreɣ. Melmi i d-tusiḍ ɣer dagi ? » -Yenna-yas ilemẓi-nni : « Usiɣ-d tameddit-agi ? I keččini amek teḍra yid-k, ay ameddakel ? Deg wesmi d-tenesreḍ di tegzirt n Yubi(28) ? Cfiɣ tṛuḥeḍ-d deg uɣeṛabu. I syen akkin amek iɛedda yinig-inek beṛṛa i waman ?"\nNuṭa : 28) Yubi : Eubé : la plus grande des îles de la mer Egée, située en face de l'Attique.\nDyufan, yettban-d am akken ur yebna ɣef westeqsi-nni n wemddakel-nni-ines, yenna-yas : « D uzmiren inimiken-neɣ(29), ay ameddakel ! D inimiken-neɣ i iran akken ad geɣ yir inig. Degmi d-ṭṭfeɣ yir abrid. Ad s-tiniḍ d inig n Udissus. Aɣeṛabu-nni deg-i d-ddiɣ teṭṭef-it tzefzaft, turar yes-s almi taεya, teṛza-yas sin yimaten(30), tebra-yas sakkin deg yiwet n teftist. Akken kan d-ners ar lqaɛa, dɣa aɣeṛabu-nni yezzer. Iṛuḥ-aɣ kulci. S lɛum i d-nselek iman-neɣ. Ayen akk d-newwi yid-neɣ, ayen ɣ-d-fkan yemdukkal kksen-aɣ-t yemkeṛḍen. Zzwern-aɣ-d. Akken kan d-nṣubb deg uɣeṛabu, zwin-aɣ. Ameddakel-iw Aṛinyuṭus ikker akken ad ten-iqabel, zlan-t zdat-i.» - Mazal d-yekfa tamacahutt-ines Dyufan, dɣa Kiṛdun, akumiṛsi-nni, winna akkenni i illan yesteqsay-it, yerra taxriṭ-ines ɣer lgib, dɣa yeṭṭef-itt d tarewla. Dyufan akken kan iwala Kiṛdun yerwel, dɣa yerra-d s lexbaṛ s wayen akk i d-yenna. Yuɣal di ttelbiba. Ma d nekni, nezzi fell-as, imi t-nwala akkenni, neneqneq d taḍsa.\nNuṭat : 29) Inimik/Inimiken : du latin inimicus/Ennemi. 30) Amat/Imaten : du français mât.\nD acu ara k-iniɣ, a Lukyus, Akaldan-agi-neɣ, ahat d tidett i k-d-yenna i keččini. Ttmeniɣ-ak kan ad tekfuḍ ineg-inek di talwit ! »\nMilun mazal-it yettmeslay, ma d nek susmeɣ kan. Ttlumuɣ ɣef yiman-iw. Qqareɣ-as d acu iyi-wwin akken ad d-jebdeɣ awal ɣef taluft-agi. Nniɣ-awen ihi Milun yeṭṭef-iyi s lehduṛ ɣef temsalt-agi. Yegguma ad yekfu. Iḍeggeṛ-iyi asulef n tayri, d temlilit-inu akk d Futtis. Uɣaleɣ ɛefseɣ ɣef wul-iw, nniɣ-as : « Anef-as i Dyufan ad ikemmel abrid-is. Anef-as ad yecencew akk imdanen d-yettemlili. Nek, a k-iniɣ, a Milun, riɣ ad gneɣ. Mazal ɛeggu-nni n yiḍelli ixeddem deg iɣsan-iw. Ssuref-iyi kan, a Milun, issefk-iyi ad ṭseɣ zik. » - Akken kan s-nniɣ akka, dɣa nesreɣ ɣer texxamt-iw, anda ufiɣ kulci ihegga, ad s-tiniḍ d tameɣra. Fittus tessa-d ɣef tɣerɣert, ad s-tiniḍ d ussu n tseklafin. Ussu-nni yebɛed aṭas ɣef wanda yella akken Milun. Tesbeɛd-it akken ulac akk win i izemren ad ɣ-d-isel mara nheddeṛ. Ur tebɣi ara ad illin inagan. Ɣer tama n wessu-nni, ters ṭabla. Ṭabla-nni ires fell-as imensi akk d teqbucin tilqayanin, zeggnent d abinum. Yettṛaggu kan ad tnegzem s cwiṭ n waman akken ad s-nerẓ tadusi-ines (31). Ɣer tama n teqbucin-nni ters tbuqalt d tameqqrant, ula d nettat teččuṛ d abinum. Imi n tbuqalt-nni yelli, ad s-tiniḍ ula d nettat tettṛaggu kan win ara d-iɛeddin akken ad d-yeffi deg-s. Nniɣ-awen ihi kulci ihegga. Ad tesqeḍ ula d Wnisa, tgennawt n tayri, ammer a d-twali akkenni.\nFittus, nettat, tewwi taduminust-ines(32) Pamfil akken a ttgen. Tegr-itt ɣer daxel n wussu, dɣa tkecm-d ɣur-i s wecmumeḥ. Tewwi-d yid-s tiḥaciwin akk d tweṛdtin, tewwi-tent-id deg ijifer n teksiwt-is. Nek lliɣ ẓleɣ ɣef ussu-s. Tkecm-d kan, temɣ-d fell-i, tesuden-iyi. Tuɣal teddem-d akerzi n tḥaciwin teqqen-iyi-tent i uqerruy-iw, terna tezzuzer ifsan-nni d-tewwi akken ɣef tfekka-inu. Akken tekfa, tekker sakkin teddem-d aman yeḥman, tessureg-iten ɣer daxel n yiwet n teqbuct n ubinum, tefka-yi-tt-id swiɣ deg-s. Mazak kfiɣ tissit, tefka-d afus-is, tekkes-iyi-tt. Tcum-itt. Tmuqel-iyi-d s ṭerf n tiṭ, tɣemmez-iyi-d, dɣa tesmar-d snat nniḍen. Neqqim-asent. Akken kan tent-nesɛadda, dɣa terna-d snat nniḍen. Nedda-tt akken almi neddenden. Nuɣal ur neẓri ara akk acḥal i neswa. Nekkini čenčeneɣ akken ilaq. Yebda ubinum-nni yettali-yi ɣer wallaɣ. Ḥulfaɣ tekker tmes deg uksum-iw. Rɣiɣ. Bɣiɣ Futtis. Nettat yuɣ-itt lḥal tesuli ijuffaṛ n teksiwt-is. Ḥulfaɣ i telweɣ d lḥammu n yeglulen-is d tmecacin-is mgal aksum-iw. Ma nniɣ-awen ṛɣiɣ, ṛɣiɣ. Ḥulfaɣ i wul-iw ixebbeḍ. Yebɣa ad d-yeffeɣ deg idmaren-iw. Uyseɣ ad kkseɣ urɣu n lebɣi. Kkreɣ nniɣ-as : « Yya, aẓ-d ɣur-i. Ad twalliḍ. Aql-i ɣef ddnuc. Qrib ad ṭerḍqeɣ. Akken kan iyi-d-iḥuza Iṛus s unecab-nni-ines, inejbad wemrar n wul-iw, almi tura ugadeɣ ad yendeq. Yerna ma triḍ ad tegluḍ s ddunit-iw, rnu fsi tisekraf i wemzur-im, bru-yas, tanfeḍ-as ad iyi-idel, a d-iṣubb ɣef udem-iw am lemwaji. »\nNuṭa : 32) (T)Aduminus(t) : du latin Dominus, maître, maîtresse.\nFittus twexxeṛ akk ijeqduṛen-nni yersen ɣer tama-neɣ, rrif n wussu, tefsi i wemzur-is, tebra-yas, dɣa yenser-d am leḥrir akka d wakka, yeɣli-d ɣef tuyat-is, ad s-tiniḍ d Wnisa, tgennawt n tayri, i ttwalliɣ zdat-i. Ttwalliɣ-tt teffeɣ-d di tweffa n yilel, tɣum s ufus-is taweṛdett-ines, mačči s leḥya, tɣum-itt akken ad d-tesaki deg-neɣ lebɣi. Tenna-k : « Aha ! Yya ad nemɛebbaṛ ! Ur k-ugadeɣ ara ! Yya ma telliḍ d argaz ! Aql-i zdat-ek. Wwet ad wwteɣ ! Nek yid-ek alama d lmut. Nnaɣ ɣef ddunit-ik ! Deg imenɣi n wass-agi, ulac aqili ! » - Akken kan d-tenna akkagi, tkecm-d s ussu, tulli-d fell-i, dɣa tebda tettawi tettara ɣef tfekka-inu. Ad s-tiniḍ d azrem. Azagur-ines yettleɣwi. Nniɣ-awen ad s-tiniḍ d Wnisa s timad-is i yegnen yid-i. Nkemmel akkeni turart almi ɣ-kfan ifadden. Nḥulfa i iɣallen-neɣ d iḍaren-neɣ kkawen. Nuɣal di ɛeggu i deg tt-nella, neɣli i sin deg usu wa ɣef wa, am yeqlumen. Nebred. Akken ara ɣ-d-uɣalen kan cwiṭ n ifadden, dɣa ad s-nɛiwed. Nedda-tt akken almi d tafrara, ur teqmic ara tiṭ-neɣ. Nga tayri almi neṛwa. Ticki nfud, ngemred cwiṭ n lkuṛag deg ubinum-nni yellan sdaxel n teqbucin. Akken kan ara d-naki acemma, ad yaki lebɣi-neɣ, dɣa ad nernu ad neg tayri. Deg wass-nni d asawen sakkin, akken kan ara d-yeɣli yiḍ, dɣa ad nemlil di texxamt-iw nek d Futtis, akken ad s-nɛiwed. Nejbed akkenni acḥal n wuḍan. Nerra yal iḍ d tameɣra.\nYiwen wass tnecd-iyi-d Birhin, akken ad ččeɣ imensi deg wexxam-is. Ulac ssebba ur s-d-uffiɣ ara akken ur ttruḥuɣ ara ɣer-s, maca teggul, teṭṭef deg-i. Giɣ akka ruḥeɣ steqsaɣ Futtis, ma yella ad ruḥeɣ neɣ ala. Qesdeɣ d akken ad geɣ akken ara iyi-d-tini. Ma tenna-k ruḥ, ad ruḥeɣ; ma tenna-k ur ttruḥ ara, ur ttruḥuɣ ara. Ammer ahat ṛṛay-is d lfal. Ɣas akkenni ur tḥemmel ara ad beɛdeɣ fell-as ula s tardast, maca tenna-k "ruḥ". Maca zwar ad surfeɣ ɣer wexxam n Birhin, tenna-k : Ruḥ, maca ur nettɛeṭṭil ara. Uɣal-d zik. Ečč imensi s uɣiwel, tuɣaleḍ-d. Uɣal-d zik, imi, deg yiḍ, llan deg izenqan n tčiṭa-yagi-neɣ kra n yelmeẓyen, ɣas akkenni d arraw n tfamilin timeqranin, maca zwarrayen-d di ṭṭlam i yemsebriden. Ad twalliḍ s wallen-ik tifekka n yemdanen nnɣan ḍelqent deg uzniq. Yerna imilisen n tčiṭa ulac d acu i izemren ad t-gen, imi gemḍen aṭas fell-aɣ. Ɣur-ek, ladɣa ma ẓran d akken keččini d abeṛṛani. Ur k-tt-qilin ara aql-i nniɣ-ak. Keṛhen ibeṛṛaniyen. » - Nek nniɣ-as : « Kkes aɣbel, a Futtis. Ammer ad ferneɣ ger imensi ɣer Birhin neɣ ad qqimeɣ yid-m, teẓriḍ kan akka yid-m ara qqimeɣ. Maca kkes aɣbel, imi ur ttruḥuɣ ara weḥd-i : ad awiɣ yid-i tafruyt. Tinna akkenni tt-awiɣ deg ummas-iw. Akkagi-tura, begseɣ, ulac win i izemren ad iyi-d-yezwer. » - Dɣa giɣ akka, ruḥeɣ.\nImi wwḍeɣ ɣer wexxam n Birhin, ufiɣ dinna akk afrar n tčiṭa. Maca akka i d tudert n tlawin musnawen, am Birhin. Nniɣ-awen ihi, imi kecmeɣ, ufiɣ aṭas n lɣaci. Ufiɣ ṭwabel werkent d amačča. Rnu diɣen, deg wexxam n Birhin, kulci iceɛɛel, ladɣa tiɣawsiwin igan s zzan d wabuṛ(33). Imṭerḥen dlen ikubriyen n leḥrir, ɣur-sen, lexyuḍ ad s-tiniḍ d ureɣ. Deg wakken yelha lkettan-nsen, amer tettafeḍ ur d-tekkseḍ ara akk allen-ik deg-sen. Neɣ ijeqduṛen tessexdam Birhin, yella wara teẓreḍ. Yal ajeqduṛ amek iga : da d lkas yettwagezmen akken iwata, da d taqbuct n krisṭal… Ijeqduṛen-agi ttwagen akken ilaq. Ur d-tettafeḍ ara akk deg-sen lɛib. Da d ajeqduṛ n weẓref, da d win n wureɣ. Akka i ttiṛiqen ! Ulac taɣawsa ɣlayen ur tettafeḍ ara deg wexxam n Birhin. Ula d tidak-nni wergin twallaḍ ula di tirga-inek, ad tent-tafeḍ ɣer Birhin. Rnu iqeddacen. Teččuṛ ddunit. Iqeddacen-agi lsan akken ilaq. Ttawin deg ifassen-nsen sniwat ččuṛent d lkissan n ubinum akk d iḍebsiyen umačča. Llan diɣen iseklafen. Iseklafen-agi, ula d nutni, lsan akken ilaq, sseṭlen frizi. Wallaɣ-ten serbayen abinum deg lkisan uṛqimen. Abinum-nni d aqdim, yerna yugar. Cwiṭ akka, atnaya iseklafen-nni wwin-d tiftilin, sersen-tent ɣef ṭṭabla, dɣa banen-iyi inebgawen-nni n Birhin, qerben akken ad ččen. Dɣa ula d nek qerbeɣ. Akken kan neqqim ɣer ṭṭabla, dɣa inebgiwen-nni n Birhin bdan ttqesiṛen. Ttmeslayen, dessen. Rnu awalen d yenzan ttazalen deg imawen-nsen, yal awal ad s-grin s yenzi.\nNuṭa : 33) Abuṛ : du latin ebore/Ivoire.\nCwiṭ akka, atta tluɛa-yi-d Birhin, testeqsa-yi-d, tenna-k : « Iɛegb-ak lḥal dagi di tmurt-nneɣ ? Ṛṛay-iw nekkin, zemreɣ ad d-iniɣ d akken ayen yerzan idifiken(34) n baylek(35) : ttiṛma d wadsen(36), tačîṭa-nneɣ tugar akk tičiṭa nniḍen. Ma d ayen yerzan tiɣawsiwin yessexdam wemdan yal ass, la tettwalliḍ s wallen-ik. Ulac akk d acu i ɣ-ixuṣen. Tamurt-nneɣ d tamurt n tlelli. Ma yehwayaɣ a nettɣimi kan, ur nxeddem ara akk. Kulci yella. Ikkumiṛsiyen ibeṛṛaniyen ttafen-d di tčiṭa-yagi-nneɣ ayen ttafen akk di tčiṭa n Ṛuma. Ma yella d iminig, mara d-yerzu ɣer-nneɣ yettaf-d dagi, di tčiṭa-nneɣ, talwit n taddart. Tačiṭa-nneɣ d tačiṭa n zzhu. Ur tettafeḍ ara akk tačiṭa nniḍen am tagi-nneɣ, dagi, di tamaṭ-agi. »\nNuṭat : 34) Idifik : du latin edifico, édifice. 35) Baylek, mot d'origine turque, lui-même d'origine latine Pubblico, public. 36) Ades/adsen : du latin Ades, temple(s).\nNekkini nniɣ-as : «D ayen yellan i d-tenniḍ, a Birhin. Ur umineɣ ara tella tlelli-yagi yellan dagi anda nniḍen. Maca ttagadeɣ kan tiyitwin n ikururen. Imi ɣef wakken sliɣ, dagi ɣer-wen, ula d wid yellan di tmeqbaṛ ur tuhennan ara. Sliɣ d akken llan yemdanen yettṛuḥun deg yiḍ ɣer tmeqbaṛ, ssefsayen iẓekwan, ttawin-d iɣsan d wayen akk i d-yeqqimen di tfekka n wid yemmuten, nnan-d xeddmen yes-sen ikururen ; ladɣa kra n sut ikururen akken, nnan-d akken kan ara gren win yemmuten s aẓekka, akken kan ara s-rren akal, ad azzlent ad t-id-skeflent. »\nIneṭq-d yiwen deg inebgiwen-nni n Birhin, yerna-d ɣef wawal-iw, yenna-k : « S tidett, di tmurt-agi, ḍerrunt tlufa, d ayen ur yettawi ara wallaɣ n wemdan. Llan kra n yemdanen, ammer ad tesleḍ d acu i iḍran yid-sen, ur tettamneḍ ara timeẓẓuɣin-ik. Fesden akk wudmawen-nsen. »\nAkken d-yenna akka, dɣa inebgiwen-nni akk yellan dinna, neqneqen d taḍsa. Ma yella d allen-nnsen, wallaɣ-tent rrant akk ɣer yiwen wergaz akkenni, yeqqim weḥd-es deg yiwet n teɣmert. Argaz-nni iban-iyi-d am wakken yesteḥa, imi ten-id-iwalla akkenni ttxezziṛen akk ɣer-s. Cwiṭ akka, wallaɣ-t yerfa. Sliɣ-as iheddeṛ weḥd-es. Yuɣal yekker. Yezḥel akken ad iṛuḥ. Dɣa tenṭeq ɣer-s Birhin, tenna-yas : « Xaṭi, a Tilifṛun ! Rnu ciṭuḥ. Ur tettṛuḥuḍ ara alama tulseḍ-as-d tamacahutt-ik i mmi Lukyus. » - Dɣa twehha-d s uḍad-is ɣur-i akken ad iyi-d-iwali - «Qesseṛ yid-es. Iban kan akka a k-yehwu uqesseṛ yid-es. »\nTilifṛun yerra-yas-d : « Kemmini, a Birhin, deg wasmi kem-ssneɣ yiwen-im, teqqimeḍ d tilemẓit, ur tbeddleḍ ara. Akka i m-d-cfiɣ. Deg wasmi kem-ssneɣ tcebḥeḍ, maca llan kra n yemdanen dagi d yir nutni. Ḥemmlen ad kelxen ɣef wiyiḍ. » - Iban kan akka yerfa. Maca degmi akken teṭṭef deg-s Birhin, tettḥawat deg-s, yuɣal iqbel akken ad yeqqim. Yeqbel maḍi akken ad iyi-d-yales tamacahutt yeḍran yid-es.\nTilifṛun iqerb-d ɣer ṭṭabla, yeqqim, ijebd ɣer-s ccac-nni i idlen ṭṭabla-nni, itekka fell-as s tɣemmaṛ n iɣallen-is, yuɣal iḍleq afus-is ayeffus, akken xeddmen imennayen(37), issemlal iḍudan-is, adebbuz d tḍadect-is, iga yis-sen tameqyast ; ma d iḍudan-nni nniḍen, iḍelq-iten. Wallaɣ udem-is yemdel. Ssyen sakkin yebda-d tamacahutt-nni-ines : « Lliɣ meẓẓiyeɣ, usiɣ-d si Milittus(38) akken ad walliɣ uraren n Ulumpus, rnu diɣen rriɣ ad zzureɣ tamurt-agi. Wwḍeɣ-d ɣer Larissa, ɣas akkenni ur yelhi ara lfal, zegreɣ-d tamurt n Tissalya. Bdiɣ ssyenni ttnadiɣ s wacu ara nnɣeɣ laẓ-iw, imi idrimen-nni i d-wwiɣ yid-i tɛedda deg-sen tafat. Nniɣ-awen ihi ttnadiɣ d acu ara ččeɣ, imi wallaɣ, deg ufurum, yiwen wemɣar. Amɣar-nni illa ibedd ɣef yiwen weẓru, yettmeslay i lɣaci-nni yellan dinna, widak-nni s-d-yezzin, dɣa smuzguten-as. Sliɣ-as yeqqar-asen ma yella ger-asen win i iran ad iɛas ɣef yiwen n lmeyyet, ad d-yesken iman-is, u netta ad s-d-yini s wacḥal. Nekkini, imi sliɣ akken, zziɣ ɣer yiwen wergaz dinna, nniɣ-as : « Amek akka ɛni di tmurt-agi-nwen regglen lmeytin, neɣ ? D acu akka i d-yeqqar wemɣar-inna ? »\nNuṭat : 37) Amennay/imennayen : Orateur(s) - Amawal. 38) Milittus : Milétos : Ancienne ville ionniene.\nArgaz-nni yenna-k : « Ssusem. Ammer ad k-d-slen. Keč waqila mazal-ik meẓẓiyeḍ. Yerna akka ttwaliɣ deg-k, keččini mačči n dagi. Tsurf-ak tegnitt, imi ur teẓriḍ ara d akken aql-ak di Tissalya, tammurt anda sut ikururen tteɣẓaẓent tiskar. Tamurt anda sut ikururen tteɣzazent ula d udmawen n lmeytin. Ttekksent-d deg-sen ayen uḥwagent akken ad gent yis-sen ikukuren. » - Nekkini nniɣ-as : « Amek akka i tga tɛessast-agi ɣef win yemmuten ? » - Yenna-k : « Win iwumi d-tewwi akken ad iɛeẓẓer, tewwi-yas-d akken ad iɛas ɣef lmeyyet-nni, ṭṭul n yiḍ. Ur s-ilaq ara akk ad yeqmec tiṭ-is. Issefk-as ad iṛessi allen-is ɣef lmeyyet-nni kan. Ur tent-id-itekkes ara akk fell-as. Imi ma yeɣfel kan akka ciṭuḥ, d ayen. Terwi fell-as. Rnu diɣen sut ikururen, tettint, ttbeddilent tafekka. Ur tezmireḍ ara ad teẓreḍ d acu i zemrent ad k-d-uɣalent neɣ s wacu n tfekka i s ara k-d-ṛuḥent. Ugarent tita. Zemrent ad sɣeflent ula d iṭij. Ttuɣalent d ifṛax, d iqjan, d iɣerdayen, ttuɣalent ula d izan. Rnu mara bdunt shetrifent s tmeslayt-nni-nsent, sgannent yes-s iɛessasen. Nnan-ak ɣellin am yeqlumen. Ulac akk win i izemren ad d-yini acḥal n tringat i ssnent neɣ izemren ad d-snulfunt akken ad qḍunt taɣawsa-nsent. Yerna annect-agi meṛṛa, ma yella win akkenni iɛussen ɣef lmeyyet, ɣas akkenni ad yesɛeddi yir iḍ, ma yufa-t-id uzekka-nni, ɣas akkenni, imawlen n lmeyyet-nni ur s-ttakken ara aṭas n iṣurdiyen. Ma yella aṭas i s-fkan, ad s-fken 6 tepyasin n wureɣ. Ah ! Ttuɣ. Azekka-nni, ma yella imawlan n lmeyyet-nni ufan-d yella kra i ixuṣen deg wudem n lmeyyet-nni-nsen, ad kkren ad t-id-kksen deg wudem n winna i iɛussen akkenni fell-as. »\nAkken iyi-d-yenna akken wergaz-nni, uẓaɣ ɣer wemɣar-nni, nniɣ-as : « D ayen ! Ur ttuɣu yara. Atah dagi uɛessas-ik. Ini-yi-d kan acḥal ? » - Amɣar-nni yenna-k : « Ad k-fkeɣ 100 isistersen ma yella tɛusseḍ akken ilaq ɣef lmeyyet-nneɣ, ay amecṭuḥ. Wagi yemmuten d mmi-s n ukkiwis amenzu n tčiṭa-yagi. Amer ad k-takrent Tirfa ! (39) » - Nekkini nniɣ-as : « D akellex akk kra da ! Ur umineɣ ara akk s wayagi d-teqqarem. Yella dɣa wemdan i izemren ad iɛas ṭṭul n yiḍ ur yeggan ara. Ad igen ɣas ad yilli d uzal. Ulac win yettqaṛaɛen sennig Lunki(40) d Waṛgus(41), widak-nni d allen s timad-nsen. »\nNuṭat : 39) Tarfit/Tirfa : du grec Harpuiai, harpie(s) : Ce sont des divinités de la dévastation et de la vengeance divine. 40) Lunki : du grec Lunkéus, Lyncée : Il était pilote du navire Argo lors de l'expédition des Argonautes. Ses yeux pénétraient les nuages noirs du ciel, d'où peut-être l'expression d'"oeil de Lynx". 41) Aṛgus : du grec Argos : Argos est un géant à 100 yeux, il avait en permanence 50 qui dormaient et 50 qui veilllaient, de sorte qu'il était impossible de tromper sa vigilance.\nMazal d-fukkeɣ awal, yewwi-yi ɣer yiwen wexxam, nufa tawwurt n wesqif temdel. Nuɣal nekcem deg yiwet n tewwurt nniḍen d tamecṭuḥt, tinna iwumi qqaren tasuffeɣt. Akken nekcem ɣer daxel n wexxam, yewwi-yi wemɣar-nni ɣer yiwet n texxamt teṭṭulem, ṭṭiqan-ines akk medlen, isekn-iyi-d yiwet n tmeṭṭut. Tameṭṭut-nni telsa ṛṛubba d taberkant, dɣa iga akka ibedd ɣer tama-ines, yenna-yas : « Atah, wwiɣ-d argaz ara iɛassen ɣef tfekka n wergaz-im. Yesekra-yi-d iman-is. Kkes aɣbel. » - Tameṭṭut-nni tga akka twexxeṛ acebbub-is s ufus-is ɣef wallen-is, dɣa iban-d wudem-is. Ɣur-es aṭas n sser, ɣas akkenni yerẓa-tt leḥzen. Txeẓr-iyi-d, tenna-yi-d : « Ɣur-ek, ttxil-ek, ammer anda tegganeḍ ! » - Nekkini nniɣ-as : «Kkes aɣbel. Xelleṣ-iyi kan akken ilaq ! » - Akken tt-nefra, tameṭṭut-nni tekker, tewwi-yi ɣer texxamt nniḍen, anda yeẓẓel lmeyyet-nni. Nufa-t iɣum s iceṭṭiḍen lhan aṭas. Tuɣal tesken-iyi-d 7 inagan, ssyen sakkin, tekkes aɣumu i wergaz-nni-ines, dɣa tebda tettru fell-as. Tru almi taεya, tuɣal tsawel i inagan-nni, tesken-asen tafekka n wergaz-nni-ines, di tfednin almi d taqeruyt. Di texxam-nni, yella yiwen wemyaru, netta, yettarru s uɣanim sufella n teblaḍin ayen akk i d-teqqar tmeṭṭut-nni. Tameṭṭut-nni, akken qerben ɣer-s inagan-nni, dɣa tebda tettmeslay, teqqaṛ-asen : "Atnan ihi wanzaren-is, imeẓẓuɣen-is, ulac akk d acu i t-yuɣen. Ulac akk d acu i t-ixuṣen. Wallit tamart-is, ulac d acu i tt-yuɣen." - Tuɣal tmuqel-iyi-d, tenna-k : "Aql-aɣ ger inagan." - Akken tekfa ameslay tmeṭṭut-nni, amyaru-nni yejmeε tiblaḍin-nni-ines. Ma d tameṭṭut-nni, nettat, teffeɣ.\nMaca zwar ad tekk deg derrig n tewwurt, nniɣ-as : "Azen-iyi-d imensi. Azen-iyi-d akk ayen iwatan akken ad geɣ ccɣel-iw akken ilaq." - Tezzi-d ɣur-i, tenna-k : "D acu i triḍ ? - Nniɣ-as : "lamba tameqqrant d waṭṭas n waylu akken ad iyi-teṭṭef alama d tafrara. Rnu-iyi-d aman yeḥman d snat n teqbucin n ubinum. Rnu-iyi-d sniwa n lkissan d wayen akk d-tesagrem deg imensi."\nTameṭṭut-nni tesenhez aqerruy-is, tenna-k : "Ssusem, ay abuhal, anwa i yesutren imensi deg wexxam n win yemmuten ? Ṣafi acḥal n wussan-aya tura, ur yeffiɣ ara dduxan-neɣ ɣer beṛṛa. Neɣ tettɣileḍ-as tusiḍ-d ɣer dagi ɣer tmeɣra. Ammer d lebɣi ad tḥezneḍ akka neḥzen. Aql-ak deg wexxam n win yemmuten, lamaεna." - Dɣa teṭṭeṛḍeq d imeṭṭawen. Tuɣal tezzi ɣer yiwet n tqeddact-is, tenna-yas : "ɣiwel, awwi-yas-d lamba d waylu, a Mirhina. Err tawwurt fell-as, trewleḍ ssyagi."\nAkken kan d-tekfa awal, inagan-nni d wemyaru-nni ḍefren-tt ɣer beṛṛa. Ğğan-iyi di texxamt-nni n lmeyyet-nni weḥd-i. Ğğan-iyi akken ad εeẓreɣ fell-as. Akken d-ufiɣ iman-iw weḥd-i, bdiɣ ttḥukkuɣ allen-iw akken ad tent-heggiɣ i waεwaz. Uɣaleɣ diɣen, iwakken ur ttakiɣ ara s teɣzi n yiḍ, refdeɣ s yezlan. Bdiɣ cennuɣ. Cwiṭ akka, ata teɣli-d tmeddit, yerna-d fell-as bu tellis. Ur uḥtameɣ ara almi kecmeɣ deg ugerjum n yiḍ. Bdiɣ ttḥulfuɣ i tegdi tkeččem-d ɣer wul-iw. Ḥulfeɣ-as tettaṭṭaf deg-s amkan, tettumɣur. Rniɣ kan ciṭuḥ, attan tkecm-d tedɣaɣatt, tetteddu xmatt xmatt ɣef tεebbuṭ. Tuɣal tbedd zdat-i, tmuqel-iyi-d s yiwen unexzuṛ, ad s-tiniḍ d lmus. Iban kan akka ur iyi-tugad ara. Uɣaleɣ ṭṭfeɣ lkuṛağ, xeẓreɣ-tt ula d nekkini, nniɣ-as : "Azzel, a m-iɣerusen. Ruḥ ad tegneḍ d iɣerdayen akk d tmital-im ! Rwel syagi uqbel ad m-fkeɣ tiɣrit. Rwel ! Rwel !"\nTadɣaɣatt tamcumt, akken kan s-nniɣ akken tdewweṛ, dɣa teffeɣ di texxamt. Attan attan, dɣa ata naddam ileḥq-iyi-d, dɣa yesgen-iyi. Ula d Apullun, agennaw n Dilfi, ammer ad yekcem ɣer texxam-nni ur d-yesefruy ara, ger winna akkenni iḍelqen di tɣerɣert akk d nekkini, anwa deg-neɣ i yemmuten s tidett. ɣas akkenni εelmen-iyi-d imawlan n lmeyyet-nni, maca ṭṭseɣ. Ur ẓriɣ ara akk d acu i xeddmeɣ neɣ d acu i d-usiɣ ad t-xedmeɣ dinna. Ufiɣ ula d nekkini ilaq-iyi uεessas. Ad teggaleḍ, ar d as-tiniḍ ma dinna akk illiɣ.\nCwiṭ akka, nedhent tlawin s ccna. Ccennunt ccna-nni ttawint ɣef wid yemmuten. Nniɣ-awen ccna-nni icerg-d iḍ, dɣa yessaki-yi-d. Imi d-ukiɣ, niqal wehmeɣ anida lliɣ, uɣaleɣ mektaɣ-d ɣer wacu i d-usiɣ ad t-xedmeɣ, dɣa yeffeɣ-iyi laεqel. Uzleɣ ɣer tfekka n winna yemmuten, uẓaɣ ɣer-s s lamba, muqleɣ-t. Fureɣ akk tafekka-ines, xeẓreɣ ayen yuran di lkuntṛa-nni-neɣ : imiren dɣa swaswa i d-tekcem tağğalt n winna yemmuten, ḍefren-tt-id sdeffir inagan-nni-ines. Iban kan akka ɣef wudem-is tetqeleq. Akken kan d-tekcem, tuzzel ɣer wergaz-nni-ines, temmeɣ ɣef tfekka-ines, tegr-as timeɣlal, tesuden-it akk. Tuɣal terfed lamba, tfur-it-akk ma yella ulac d acu i t-ixuṣen. Akken t-tufa akken t-teğğa tameddit-nni, dɣa tga akka tsawel i westiwar(42) iwumi qqaren Fulisdipuṣ, tenna-yas : "Efk-as idrimen-is i wεessas-agi !" - Tuɣal tezzi-d ɣur-i, tenna-k : "Tanmirt tameqqrant, ay aεessas. S Hiṛakles, ar deg wass-a d asawen, ar aql-ak ger yemdukkal-iw."\nNuṭa : 42) Astiwar : de l'anglais Steward, intendant.\nFeṛḥeɣ aṭas imi wallaɣ idrimen-nni iyi-d-tefka. Ṭṭfeɣ-d tipyasin-nni n wureɣ, sedreɣlent-iyi deg wakken cceεlent. Ṭṭfeɣ-tent ger iḍudan-iw, ttḍewwireɣ-tent, ḥettbeɣ-tent, sluffuyeɣ-asent, ttfuruɣ-tent. Uɣaleɣ nniɣ-as i tağğalt-nni : "Tzemreḍ maḍi ad iyi-tḥesbeḍ ger iqeddacen-inem. Melmi iyi-tuḥwağğeḍ, ssiwel-iyi-d. Anda lliɣ, ad kem-id-awḍeɣ."\nMazal d-kfiɣ awal, wallaɣ at wexxam-nni bdan rregmen deg-i. Uɣalen degmi akken ur tteqqiden ara s rregmat, kkren zeḍmen-d fell-i. Zeḍmen-d fell-i akken ma llan : yiwen yewwet-iyi-d s lbunya ɣer wudem, yiwen itekka-yi s teɣmert n yiɣil-is ger tuyat, wayeḍ yeɣli deg-i s rrkul ɣer deffir, wayeḍ yeṭṭef-iyi deg ucebbub, wayeḍ iqezeε-iyi akk iceṭṭiḍen-iw... Uɣaleɣ am ilemẓi Awni (43) neɣ umizzigi Uṛfiyus(44), widan-nni gezrent Tmenadin(45). Akken kfan tiɣrit, dɣa gan akka suffɣen-iyi-d deg wexxam. Dɣa nekkini, tarewla temneε bab-is !\nNuṭat : 43) Awni : Aonie, nom latin de Penthée, roi de Thèbes, petit fils de Cadmos. Refusant de reconnaitre le culte de Dionysos dans son royaume, il fut déchiqueté par les Menades. 44) Uṛfiyus : du grec Orphéus : Orphée, pour qui les Ménades éprouvèrent un vif dépit de le voir rester fidèle à Eurydice et le déchiquetèrent. 45) Timenadin neɣ Tibacukin : Menades ou Bacchantes sont les femmes qui rendaient un culte à Bacchus-Dionysos.\nFfɣeɣ-d ɣer beṛṛa, jemεeɣ-d allaɣ-iw, ttmeyizzeɣ acimi iyi-wwten. Dɣa mektaɣ-d. Nniɣ-as wwten-iyi ɣef wayen s-nniɣ i tağğalt-nni. Nniɣ-as ɣezzan-iyi. Drus. Ammer sinnen ad iyi-sersen ugar. Qimmeɣ akkenni. Ttεebbireɣ senɣaleɣ. Cwiṭ akka, wallaɣ wwin-d winna akkenni yemmuten, wwin-t-id akken ad t-neṭṭlen. Iban kan akka d tanṭelt tameqqrant. Aṭas n lɣaci i d-yusan akken ad s-ḥedṛen. Tanṭelt-nni tqubel s umeṣruf tčiṭa. Asensi d-yewwin winna yemmuten teddun s laεqel, zegren kan afuṛum, dɣa wallaɣ yiwen wemɣar, yelsa akk d aberkan, yesenger iẓri-s. Iteddu yettru, iteddu yekkat deg wenyir-is, itekkes-d acebbub-is. Yuɣal yefka ifassen-is, yeṭṭef deg nnεac-nni n winna yemmuten, yesnektay. Maca ɣas akkenni, sliɣ-as yeqqar-as : "Swayen akk swayes tumneḍ, a Kwiriṭes, swayen akk yesdarayen taripublikt-agi-nneɣ, yyaw ad tefdum tudert n ukkiwis yettwanɣan. Ilaq ɣef win t-yenɣan, ad ixelleṣ. D nettat mačči d wayeḍ. D nettat i t-yekksen. D nettat i t-yeblan. D nettat i inɣan ilemẓi-yagi i d-tewwim ad tneṭṭlem. Mmi-s n weltma. D nettat i t-yenɣan. Nettat d wemaray-ines. Nɣan-t akken ad t-weṛten."\nNuṭa : 46) Amaray : Amant - Amawal.\nAmɣar-nni iteddu yettcetki. Yettcetki i lɣaci-nni d-yusan ɣer tenṭelt. Cwiṭ kan akka, dɣa lɣaci-nni uɣalen am akken rfan. Rfan ɣef wayen sen-d-yeqqar wemɣar-nni. Uɣalen am akken maḍi umnen-t. gan akka ssawlen iwakken ad d-awin times. Ssyen sakkin, wallaɣ-ten jemmεen-d idɣaɣen, dɣa snedhen igurdan akken ad utraren tameṭṭut-nni. Nettat, tameṭṭut-nni, udem-ines yelxes deg imeṭṭawen n ukellex. Imi twala akkenni, dɣa ula d nettat tebda tettcetki ɣer igennawen akken ma llan. Tettgala yis-sen, teqqar-asen d akken mačči d nettat i inɣan argaz-nni i d-wwin akken ad t-neṭṭlen.\nAmɣar-nni, imi iwala akkenni, yeqqar-as : "Anef-as i wgennaw, ḥaca netta i iẓran tidett. D netta i iẓran d acu ara yexdem. Atah zdat-neɣ Zatkyas ageftis(47), amagus(48) ameqqran, yenna-yi-d ussan-nni yezrin d akken yezmer ad d-yerr di lmut iman n win yemmuten, maca yesuter-d aṭas n iṣurdiyen. Yenna-k yezmer ad d-yerr ɣer ddunit argaz-agi yeffɣen assa-agi deg wemnaṛ n tewwurt. Amɣar-nni, imi yettmeslay, wallaɣ-t ijebd-d yiwen ilemẓi akkenni ɣer-s, isken-it i lɣaci. Ilemẓi-nni iseṭṭel felɣisi, yelsa-d talaba n ufilali, yerna-d iṣandayen n iferki n tzanett. Amɣar-nni yejna zdat n ilemẓi-nni, yessuden-as ifassen-is, yenna-yas : "Ttxil-ek, ay apapas(49) , i laεna-yak, i wudem n tfusi(50), i wudem n yetran n igenni, i wudem n tsusmi n yiḍ, i laεnaya n igennawen n Tmes, i laεnaya n wayru (51) n Kafṭus(52), i laεnaya n tḥemmalin n Nil d lesrar n Mamfis(53) akk d isistren n Faṛus(54), mur d-terriḍ wagini yemmuten ɣer ddunit akken ad iwali ciṭuḥ tafat n yiṭij, ad ifaṛes lḥammu-ines, maca err-it-id ɣer dunnit ɣas ciṭuḥ kan akka akken ad d-nerr ttaṛ-is."\nNuṭat : 47) Ageftis : du grec Aegyptus, Egyptien. 48) Amagus : du latin Magus, magicien. 49) Apapas : du grec Papas, prêtre. 50) Tafusi : Nature, du grec Phusis, Nature. 51) Ayru : du grec Iéro, sanctuaire. 52) kafṭus : du grec Coptos : capitale de la Haute Egypte, une ville importante du point de vue administratif, religieux et politique. 53) Mamfis : Memphis, capitale de l'Egypte pendant tout l'Ancien Empire. 54) Asister/Isistren : du latin Sistris/Sistra, Faṛus : Une île d'Egypte. Les Sistres de Pharos étaient des instruments pour faire du bruit, consacrés au culte d'Isis.\nAmagus-nni, iddem-d sin yemɣan, yiwen yegr-as-t i winna yemmuten deg imi, wayeḍ isers-as-t ɣef yedmaren. Yuɣal yezzi udem-ines ɣer usamar, ansi d-yettlal yiṭij, dɣa yebda yettεenni. Yettεenni ɣer yiṭij i yellan imiren yettali deg igenni. Udem n umagus-nni yemdel, ad s-tiniḍ d tidett dɣa yella imiren yettmeslay akk d igennawen. Ma d lɣaci-nni yellan dinna, ččan-t kan s wallen, ttṛağğun. Ttṛağğun ad d-yeḍru Utuma (55).\nNuṭa : 55) Atuma/Ituma : du grec Thaùma/Miracle(s).\nNekkini uẓaɣ ɣer lɣaci-nni, ulliɣ ɣef yiwen wedɣaɣ, beddeɣ deffir n nnεac n lmeyyet-nni. Kkiɣ-d akk sennig lɣaci-nni. Ldiɣ allen-iw akken ilaq akken ad walliɣ d acu ara yeḍrun. Ṛgiɣ amacemma, dɣa wallaɣ idmaren n winna yemmuten ttcuffun. Wallaɣ diɣen iẓuran n iɣallen-is bdan ttembiwilen, kkaten s laεqel. Cwiṭ akka diɣen, ata yelli-d allen-is, tuɣal-it-id ddunit, dɣa yebda yettmeslay. Sliɣ-as yeqqar-aɣ-d : "Ayɣer ? Ayɣer iyi-d-terram ɣer ddunit ? Swiɣ aman n wasif n Liti(56), ɣemseɣ di temda n Stiks(57), ayɣer iyi-d-tsawlem akken ad d-lhiɣ d lecɣal n ddunit. Lecɣal n ddunit ur nettmul ara. Ḥbes ! Ḥbes ! Ttxil-ek. Eğğ-iyi ad sgunfuɣ."\nNuṭat : 55) Liti : du grec Lêthé (Oubli), il est l'un des cinq fleuves des Enfers, parfois nommé "fleuve de l'oubli", Léthé en français. 56) Stiks : du grec Stux/Styx, une rivière qui séparait, chez les Grecs, le monde terreste des Enfers.\nAtah d acu i d-yenna winna yemmuten akken. Maca amagus-nni yerra-yas, yenna-yas : "Ur sen-d-teqqareḍ ara i lɣaci-yagi amek i temmuteḍ ? Ur teẓriḍ ara d akken zemreɣ ad siwleɣ i tfuriyin(57), ad d-asent, ad k-ṭṭafaṛent am azal am yiḍ. Ur k-ttağğent ara akk ad ttesgunfuḍ ?" - Lmeyyet-nni, di nnεac-ines, yerra-yas-id s unazaε, yenna-yas-id : "Mmuteɣ s ikururen n tmeṭṭut-iw tamaynut. Tebla-yi almi tura ğğiɣ ussu-inu yeḥman i wemaray-ines."\nNuṭa : 57) Tafuri/Tifuryin : du latin Furiis/Furies, ou parfois déesses infernales : des divinités persécutrices, chargées de punir les auteurs des crimes pendant leur vie.\nTameṭṭut-nni, imi tesla akkenni, tjemε-d lkuṛağ-ines, dɣa tqubel-it. Tebda tettezm-it. Ma d lɣaci-nni yellan dinna bḍan d leṣfuf : llan wagad s-yeqqaren d akken tameṭṭut-nni tewwi-yas-d ad tettwanṭel d tamuddirt, llan wagad s-yeqqaren d akken ur sen-d-tewwi ara ad amnen win yemmuten.\nMaca ilemẓi-nni yemmuten, yettkemil, yettmeslay s unazaε, sdaxel n nnεac-nni-ines. Yettmeslay yesttmeslay almi yekkes ccek deg wallaɣ n lɣaci-nni yellan dinna, ladɣa imi sen-d-yenna annect-agi : "Tura, ad wen-d-begneɣ, ad wen-d-fkeɣ tafakult(58) d akken ayen akk wen-d-nniɣ llina d tidett. Tura ad awen-d-meslayeɣ ɣef yiwet n tɣawsa akkenni, ulac akk win tt-iwalan neɣ tt-yeslan deg-wen. Ulac maḍi win i tt-ixemmen. " - Iga akka irfed aḍad-is, dɣa yesken-iyi i lɣaci-nni : "Imi akken yella wergaz-agi iqureε fell-i deg yiḍ, usant-d kra n sut ikururen, tettint tifekka-nsent, ulac d acu ur s-d-uɣalent ara, maca argaz-agi ur yeɣfil ara. Iεus fell-i akken iwata. Maca ɣas akkenni, sawḍent almi s-medlent allen-is s naddam. Dɣa igen. Cwiṭ akka, sliɣ i yiwet di sut ikururen-nni tesawal-iyi-d s yisem-iw. Tettmeslay-iyi-d almi d-ukiɣ. Ḥulfaɣ i tfekka-inu tebda tettembiwil. Maca ẓẓayet d ayen kan. Bdiɣ ttembiwileɣ. Riɣ ad sent-rreɣ awal. Riɣ ad tent-ḍefreɣ. Argaz-agi, netta, yewt-itt d iḍes, ad s-tiniḍ yemmut. Maca degmi ɣer-s isem am nekkini, yesla-yasent kan, dɣa yekker. ur yegzi ur yeẓri d acu i t-yettṛağğun, yekker, yebda tikli. Iteddu, ad s-tiniḍ d tili n win yemmuten. Iteddu, yerra metwal ɣer tewwurt. Maca sut ikururen-nni, ɣas akkenni tawwurt-nni temdel, sukkent-d iffasen-nsent di tettiṭṭuct n tsarutt, gezment-as anzaren, imeẓẓuɣen, rnu diɣen qezεent-as akk udem-is. Ixelleṣ deg wemkan-iw. Iwakken ur d-ttağğent ara ugzir ɣer deffir, gant akka, gant-as anzaren d imeẓẓuɣen n ccmaε. Swaswa am widak-nni n tecriḥt i s-kksent akken. Lesqent-as-ten akken ilaq. Umeɣbun, atan tura zdat-nwen. Iṣurdiyen-nni yettɣil yewwi-ten di tεessast-nni-inu, s tidett kan, d azal n wanzaren-is d imeẓẓuɣen-is."\nNuṭa : 58) Tafakult/Tifukal : argument, preuve.\nAkken sliɣ akken, tdewweṛ yis-i ddunit. teqleb tεebbuṭ-iw. Bdiɣ slufuyeɣ i wudem-iw. Ṭṭfeɣ-d anzaren-iw, dɣa ddan-d deg ufus-iw; ṭṭfeɣ-d imeẓẓuɣen-iw, dɣa ɣlin-d. Lɣaci-nni, imi iyi-d-wallan, rran-d akk allen-nsen ɣur-i, ṭṭreḍqen akk d taḍsa. Tuli-yi-d yiwet n tidi d tasemmaṭ di tfednin almi d aqerru. Deg wakken neḥcameɣ, uɣaleɣ ɣef ṛebεa, dɣa rewleɣ ger iḍarren n lɣaci-nni. Yeffeɣ-iyi laεqel. Qqareɣ-as amek tura ara zziɣ s axxam-iw akkagi s war anzaren d imeẓẓuɣen ? Deg imiren sakkin i bdiɣ ttağğaɣ acebbub akken ad ɣumeɣ yis-s imukan-nni n imeẓẓuɣen-iw. Ma yella d anzaren-iw, ttɣumuɣ-ten s ccac-agi, i d-tettwalliḍ ɣef wudem-iw.\nAkken d-yekfa Tilifṛun tamacahutt-ines, inebgawen-nni n Birhin, llan ssekṛen yakkan, dɣa ṭṭreḍqen akk d taḍsa. Skud dessen, skud beqqun ad sswen. Dɣa kkren sutren akk akken ad sen-d-rnun tissit. Biṛhin tenna-yi-d : "Azekka d tameɣra. Tameɣra-yagi tenulfa-d asmi d-tenulfa tčiṭa-yagi-neɣ. Azekka, lɣaci akk n tmurt-agi ad d-asen akken ad s-rren tajmilt i ugennaw n teḍsa. Ad s-rren tajmilt akken iwata. Azekka d ass n teḍsa. Tasin-ik ɣer tmurt-neɣ iban kan akka ad s-ternu di sser i tmeɣra-yagi. Degmi i k-issefk ad d-tesnulfuḍ, di ssya ar azekka, taɣawsa yeseḍsayen. Ayen swayes ara d-teseḍseḍ lɣaci. Akken ula d keččini ad tettikiḍ di tmeɣra-yagi, yerna ad s-terreḍ tajmilt i ugennaw n teḍsa. Rnu diɣen ma yella kra d-theggaḍ, ad t-nefk d tarzeft meqqren i ugennaw-agi. Tarzeft-ik ad tili azal yugaren akk tirezfin s-nefka i ugennaw-agi deg wesmi d-tenulfa tčiṭa-yagi-neɣ almi d ass-a."\nNekkini nniɣ-as : "Akken i m-yehwa, a Birhin. S Hiṛakles, ad εerḍeɣ ad d-gluɣ s kra n tɣawsiwin i sarameɣ ad hwunt i ugennaw n teḍsa." - Cwiṭ akka iluεa-yi-d yiwen deg iqeddacen-nni-inu akken ad iyi-d yesmekti d akken iṛuḥ lḥal. Dɣa giɣ akka kkreɣ, maca ḥulfaɣ i iman-iw ẓẓayeɣ. Aṭas i swiɣ. Maca ɣas akkenni, refdeɣ-d iman-iw, unzeɣ ɣef Birhin, dɣa ffɣeɣ. Ṭṭfeɣ abrid s axxam. Tedduɣ ttmilliɣ.\nAkken kan newweḍ ɣer bṛacma tamezwarut, iṣuḍ-d waḍu, dɣa yesexsi isufaḍ-nni d-newwi akken ad nwali yis-sen abrid. Nkemmel akken abrid-nneɣ di ṭṭlam. Nteddu nettmil, nettemdaṛkal. Iḍarren-nneɣ qeṛḥen-aɣ. Yal asurif, ad nwet tifednin-nneɣ mgal idɣaɣen-nni swayes ssan izenqan n tčiṭa-nni. Neεya. Yeḥmeq deg-nneɣ nnefs. Akken kan newweḍ ɣer wexxam n Milun, dɣa atna ffɣen-d, ur ẓriɣ ara ansi, 3 yergazen, d iɣuzfanen, d iwfayanen, zeḍmen-d fell-anaɣ, zwaren-aɣ-d ɣer zdat n tewwurt n wexxam. Ur ten-id-tecqi yara akk deg-nneɣ. Di lawan-nni, yecqa-ten-id kan lğehd-nsen d wayen bɣan ad aɣ-t-xedmen. Mara ten-twalliḍ akkenni, ad teggaleḍ, ar d-tiniḍ d imakaren, yerna mačči d widak-nni n ukellex.\nKkseɣ-d tafruyt-nni yellan tεelleq ɣer wammas-iw, tinna akkenni i freɣ seddaw tqenduṛt-iw, i wayagi dɣa iwumi tt-wwiɣ. Nniɣ-awen ihi jebdeɣ-tt-id, ur kukraɣ ara, ẓedmeɣ fell-asen, bdiɣ sekcameɣ-tt deg uksum-nsen. Wwet, wwet, almi d ayen ur zmireɣ ara. Irgazen-nni, nutni, degmi akkenni aṭas n idammen iḍeggren ɣer lqaεa, dɣa ɣlin zdat n iḍarren-iw.\nAkken yekfa imenɣi, maca ṛṛhut-nni akk i inesker deg uzniq yesaki-d Futtis. Akken kan d-tuki, telli-yaɣ-d tawwurt, dɣa nekcem s axxam. Nekkini ttquddureɣ d tidi, ad s-tiniḍ d Giryun(59) ukud i nuɣeɣ.\nNuṭa : 59) Giryun : du grec Gêryôn/Geryon, monstre à 3 têtes et 3 corps. Il fut tué par Héraclès qui s'empara de son troupeau de boeufs lors d'un de ses travaux.\nKecmeɣ ɣer wussu, dɣa teṭṭef-iyi targagit. Σyiɣ d ayen kan. Fukken deg-i ifadden. Ğğiɣ-ten-in akk deg wennar n imenɣi-nni mgal imakaren-nni. Akken kan ẓleɣ, dɣa ṭṭseɣ.\n42070 Visites Aout 2014 //// /// depuis Décembre 2014461803\nlundi 1 juin 2020 17:12


Q=17	C=0	SS=0	LS=17	PS=0	DC=0	LC=0	SD=0	BS=1	G0=0	G1=0	G2=0	DLID=ber_Latn	BODY=Wisen amek qerseγ-d, γliγ-d\ndeg wefras naγ deg wafrasen,\nnaγ d-aḍu-nni d-isuḍen,\nḥuzan-iyi deg fasen nsen,\nmi teččuṛeγ ad ineγlen,\ni wεemmuṛ tezin-iyi-d\nfeṛḥen mi d-sawḍen,\nyal as sefqaden-iyi-d\narmi yebweḍ dgi a yiẓḍen,\nγer tesirt sekcemn-iyi-d\niγuṛaf tezin, tenḍen,\nγer wefṛac ṭefn-iyi-d\nur tefγeγ ar d-imeḥqen,\nlliγ d-aεeqqa gern-iyi-d\nd-aṛebuẓ a yisufγen,\nfukeγ ẓid, ekesn-iyi-d\nγer tesilţţ ad iyeẓmen,\nd-ţţaẓayt-is ig ẓayen,\naman armi d-uzagen,\nd-nekkini ig maren,\nkaweγ kan, ḍeqeṛn-iyi-d\nd-amegruj ad ṣeṛγen,\nma d-amureğ s-iḥḍunen,\nmi kaweγ kan ḍeqeṛn-iyi-d\nd-amureğ ad serγen,\nγef zit-iw i d-iluqḍen,\nγef zit-iw i d-iḥemmlen,\nγef zit-nni d-iḥemmlen\nzit-iw d-dwa b-uqbayli,\nad yedhen, ad yesisen,\nanida yedda a-ţţ-yawi,\nakal-nni i t-id-yurwen\nariḥa-s as d-ismekti,\nd-leqrun ur a-ţţ-bedlen\nwisen ma yaken aqbayli-nni ?\nA tidak id yeţţasen\nur yenuda ḥed fellasent,\na tida(k) akw i deg i nkeččem\namek almi i nga daxel nsent ?\nma d-nukwni i t(ent) i d-yeţţafen\nma d-nut(en)ti, amek iγ d-ţţafent ?\na widak yeseḥsaben\nyexḍa i leḥsab win ḥesbent…\nma d-ay fellaγ teseγleb\namer ur s-nezmir-ara,\nwisen m-ur d-as-nezmir-ara ?\nsekra b-win γer nqeṛeb\nnufat yebεed mi nuẓa,\nixef-is winna if i nqeleb\nyesen anida i t-yeγeba,\nyeţţbaned umergu n-cḍeb\nma yeγli fers i tṣeḍwa…\nanwa i mačči d-axṣim-iw\nanwa wer neğği tama-w ?\nala win yeğğan tama-w ?\nbwiγ abrid s-yimmi-w\nktalleγ abrid s-wayla-w,\nma tγileḍ aεğğebγ imaniw\nm-ur d-ak teεğğib liḥala-w ?\ntawuṣt teṛṣa g cḍaḍ-iw\nyeqeṛṣ ibid a yagaw,\nm-ur d-ak taεğğib liḥala-w ?\nmi tezgiḍ deg jufar-iw\ni briγ i yibid a yagaw…\nmačči d-kečč i di yerḥan\na yawal mi d-ak selleγ,\nawal winnaken i t-yennan\nma yeẓṛa sanda yeffeγ ?\nmačči d-neţţa i di yecqan\nur yiγaḍ mi yides feṛqeγ,\na yawal i di yenγan\nmi d-kiḍ seg win ḥemmleγ…\nṭseγ d(eg) urrif d uγilif\ntanekra yinu di ndama,\ntalemast tugwik a rrif\nrrif ur yezmir-ara,\na win yeţţnadin nnif\nkulec yella ma d-win yekfa,\na win ur nezmir i lḥif\nkullec ullac ma d-win yella,\nkullec yella ma d-win yekfa,\nkullec ullac ma d-win yella…\na yimezgan wer neggan\ns-wannuz i-ţţ-εeddin γurwen,\nma teẓṛam tidak yellan\nteẓṛam tin id aγ yuγen,\nma yitbiren d-iseflan\nad zin igerfiwen,\ntegwrad nuba i yeṣγan\nteẓṛam lbaz amek aken,\nma itbiren d-iseflan\nma twallam rebḥen yesγan\nwallit lbaz it yuγen…\nModifications apportées le 17/02/2010\nUr yeẓri anida yella\nur yeẓri ansi i d-yekka,\nur yeẓri sani i teddu\nur yecfi ansi i d-iεedda\nmi g-dda uḍaṛ-is, yedda,\nmi g-aεya ad istaεfu,\nyelḥa i usemmiḍ di cetwa\niṭij deg nebdu yeṛγa\ni llaẓ, εeryan d leḥfa\naken akw neţţa ad i leḥu\nd-abrid ay s-igan aḥric...\nţţaḍnen akw medden, yuḍen\nd-aṭan-is ig gan aken\nyal wa d-amek i d-as tecṛeḍ,\nd-daεewsu i t-yuwten\nd-dnub, d-lεib wi t-yebwḍen\nwi g bweḍn anda yebweḍ ?\nxas ur yeεğğib i yiwen\nur yufi-ara aken niḍen,\nur yeksan ḥed it yuγen,\nur ekkat a gma, i neṭed,\nur d-iclig deg wayen nnan\nur d-iclig deg wayen yellan\nayen yellan degs i sikid,\niḥbiben, allag, imawlan\nyefuk ur d-yegwri laman\nteṣaweḍ tyuga ar weḥdid\nwin id yugwran deg webrid,\nma yella yugwi axxam\ni d-as ţţ-yegan d-at wexxam\nseg wexxam i gan abrid,\nzik-nni am kunwi ig lla\nyedder-as aken i d-as yufa\nur yenwi ḥed as teḍṛu,\nwin yuyesn ayen yurğğa\nyerğğa ur d-iban wara\nar melmi ar a yerğğu ?\ntebweḍ anda ur s-yezmir-ara\nyejbed-d tqaṛṣ snesla\nur yezmir ḥed i lexla\nullac di tagga at waḍu,\nma teḥṛes, ma teḥṛes,\nibwas a d-jebd aseγṛes,\nibwas a d-jebd ar ţţγṛes…\nd-acu ar am xedmeγ ?\ndi tyita am tiggi\nd-acu ar a bedleγ ?\nabrid ur nexli\na taγeḍ, a t-aγeγ,\na weltma xas ru\nad εedment wallen-im,\nziγ a d-am teḍṛu\nma kem i d-yaweḍ mmi-m…\nneţţa dayen asa,\ntin d-urzem s-iri-s\namek i d-as teḍṛa ?\ntin yewwet zehr-is\nar γuṛem i d-tegwra,\nbded γef leḥq-is\nbded γef warraw-is\nziγ ad am teḍṛu\nxas a d-as tecfuḍ\nxas ṭlam …\nxas yeḥzen wexxam,\na d-zin laεwam,\nxas ur teteţţuḍ\namenzu n tasa-m\nwin yezan tasa-m…


Q=15	C=5	SS=0	LS=0	PS=0	DC=5	LC=5	SD=0	BS=2	G0=7	G1=5	G2=1	DLID=ber_Latn	BODY=Taẓuri n ales amezwaru (tamnaḍt n At-Ifran adeg Ṭlalet )\nAles amezwaru ,seg ass d akud elli yudel dis umeγrad,yudel g asuggur d ikaz d ilmad seg tawennaḍt elli yella dis, asuggur(g unamek ,ammaṣ-nnes, il-jaj) it-ṣara zzat-es seg tidyanin,g unamek iṭen g wawal d aḥerfi ,tugna seg lemmi taγ talγa-nnes g tiṭ,ales it-suγel-t γres tunuγt ,elli nettat mmal-nas taktut. Anelli n wales aγennu n taktut ,yetčur s ussan-nnes* s ass elli yeffeγ in tilit in tilawt.asesten ,matta ay-ṣar lemmi ales a-yeğ umadal(g unamek n tilit) deffr-es ? mani yal tγawsa elli tisi g taktut at-telγes? S wakud din yukez ales fellas ad-yeğ lğerret-nnes ,d ass-a mmal-nas Tullizt, g talγa-nnes tunuγt(tugna).\nTiwsatin n Taẓuri :-\nTaẓuri n usuggez f weṭγaγ temẓun i sent tiggayin :\nAsuggezṭaγ : tawalt tuddsa seg sent n tawalin (Asuggez anamek-nnes ennaḥet, d aṭaγ). Taẓuri ted , asuggez tugna γen tira f aṭγaγ d weẓru.\nUnuγṭaγ : tawalt tuddsa seg sent tawalin (unuγ anamek-nnes errasem, d aṭaγ). Taẓuri ted , unuγ γen uγmu tugna f aṭγaγ d weẓru.\nAdeg n Tazrawt :\nLlan ag n 2 idag mani llan dis tawsit ted-hat seg taẓuri taqburt. Tamnaḍt n At-Ifran adeg amezwaru netta g amkan isem-nnes Ṭlalet. Yella idi-sen adeg n Frendes** g azmul [Tehri 32,001772 Teγzi 12,656691].\nAdday Kra seg unuγen emmafen d ellan din g tamanḍt :\nUnuγen emmẓunen in sent tiggayin d tiwsatin :-\nAm g tiwlafin (3),(4),(5), mani anaf seg imudder elli ellan s tawsit ,mi yellan imir-a g tamanḍt (d amengari), wed ituc belli tisi tamnaḍt temmiden s imγan d iddag guda d yed maγer eddren dis imudder seg tawsit ayed.\nYa-nutlay dis g umegrad wis-sen seg umegrad ayed (Tafult 2)\nTaw.(1) seg Google-earth ,mani adeg n unuγen\nTaw.(2) n amudder am Funas aberri\nTaw.(3) i tugna n Funas aberri.\nTaw.(4) n Tzerzert Taw.\n(5) n Amnic aberri\nIl-nnej ismawen n tiwlafin ,nettat tazmirt ukan i yikaz n tugna ,it-ṣara mi d ismawen-nnsen.\n2-Dictionnaire Trilingue Francais Tamazight Arabe, Hamid Boutioua,2006 Tazrigmant.\n3-Amawal Amaziγ Amsγan, Alerḍy Mebruk, 2008.\n4-Lexique De La Linguistique Francais-Alnglais-Tamazight,Aziz Berkai,2007 L’Harmattan.\n5- Tiwlafin-inu ,seg assuggwass n 2007.\n* (Ass) g asenti anamek-nnes netta Tfuyt(tafukt), lemmi aneéer talγa n asekkil () s tira-nneγ tawlaft-nnes (s) mani tuc talγa Tfuyt γen tiî n ujenna. Anaf g wawal mazeγ awal (Yuli wass), taεbir yella g tamnavt n Qbayel mani anamek-nnes tuli tfuyt g anamek iṭen ass d atrar.\n** Frendes, d adeg yella idis n tamnavt n Ïlalet (Qelεet)


Q=0	C=0	SS=0	LS=0	PS=0	DC=0	LC=0	SD=0	BS=1	G0=17	G1=8	G2=0	DLID=ber_Latn	BODY=Salem U Remḍan akw Tagumast - La confédération des Iflisen Umellil\n<< Les Amazighs ont grandement... Interview Edilivre de Yves... >>\n13 octobre 2012 6 13 /10 /octobre /2012 18:26\nSalem U Remḍan akw Tagumast\nDeg udrum n Tala Yaεla (lεaṛc n Imẓalen) yella zik yiwen n umγaṛ d aderγal isem-is Salem U Remḍan. Yuγ yiwet n t-taderγalt isem-is Tagumast.\nSalem agi tuγ yesεa yiwen n gma-s maca ur t-id nelḥiq ara, yemmut qbel id nlul. D εemi Belεid, amγaṛ azemni n taddart id iḥekun fellas. Yenna-k gma-s n Salem qaren-as Sliman U Σuca. Cfiγ asmi nella d igurdan n laεeb d lwaḥid takurt s tεakkwzin !\nIhi Salem akw Ttgumast zedγen tazeqa ttaqdimt. Di tallit enni (deg iseggwasen 1950) llant kan azal n 5 neγ 6 n tzeγwin tiqdimin di Tala Yaεla ! Tella tagi n Salem, tiyeḍnin n Tamicutt, Daεdduca, Ubellius, Sεid Muḥ Kaci, snat deg Ibellilen, snat neγ kraḍ deg Igahlaz. Tizeγwin agi tiqdimin bnant s uẓṛu, γeṛfent s iferki akw d wakal. Muqwrit aṭas acku sεant adaynin, taεrict, ikufan, afrad atg...\nQaren zik llan imakwaren ifetken tizeγwin deg iḍ s tnuga ! Yettas asen-d yeshel lḥal aken ad fetken s tanuga agi leswaṛ yebnan s ublaḍ.\nIhi cfiγ-d yiwet n temsalt yeḍṛan akw d salem di lgira enni akw Fṛansa. Yibbwas nedhend lεaskaṛ ar tuddar aken imezdaγ meṛa yesεan aqjun ilaq asen a-t nγen. Setbaran-d belli aka 3 wusan win yuγeṛ ad afen mazal aqjun texla fellas. Acku iḍan seglafen yalma ad ṣṣuben lεaskaṛ n lekka ar taddart, ladγa deg iḍ aken ḥarben imğuhad id yettasen ad ččen di taddart. Nekwni lekka id yuskan nig adrum ennaγ isem-is le camps militaire 636.\nIhi yalwa aken yexdem aken ad nγen msakit iqwjan nsen. Salem akw Ttgumast eṭfen ad zlun taqjunt nsen iwmi qaren Finette. Imi aken d iderγalen di sin yidsen, aken kan iṛuḥ Salem as yesḍil ajenwi, dγa tesnusfel asen ! Maca tejraḥ meskint. Cfiγ tettazal aken tesṛuḥu idamen almi teγli temmut di lexla.


Q=19	C=14	SS=14	LS=0	PS=0	DC=0	LC=0	SD=0	BS=10	G0=10	G1=0	G2=0	DLID=ber_Latn	BODY=Tala uMaziɣ: Ikufan n Tala uMaziɣ !\nIkufan n Tala uMaziɣ !\nAnsuf yis-wen ɣer yikufan n Tala uMaziɣ !\nS-ya ɣer zdat ad neččar, cwiṭ cwiṭ, ikufan-agi s wallalen\nicudden ɣer tutlayt, idles d umezruy n yimaziɣen.\nNebda-d s tsesfarin d yizeṭṭa n wawalen neɣ yimeslayen inmidagen. Walit ayen yellan ar tura deg yikufan n Tala uMaziɣ d uɣalet-d i wakken ad tafem ayen nniḍen.\nAmaynut -> Ilugan n tira : 16\nAr tura, deg yikufan :\n💖Ilugan n tira :16\nTimsirin : 24\nImyagen : 6287\nIzeṭṭa n wawalen : 16\nTisesfarin : 24\nInzan : 864\n💝Ungalen : 08\nTzemrem daɣen ad terzum ɣer Ikufan n Tala umaziɣ s webrid-agi :\nmus bella 27 février 2017 à 10:52\nAdrar d aɛessas nneɣ, tala d tudert nneɣ, akufi d tijji i tarwa nneɣ.\nAnsuf yis-wen ɣer (y)Ikufan1 n Tala uMaziɣ !\nS-ya ɣer zdat ad neččar ikufan-agi s tirni n2 wallalen icudden ɣer tutlayt, idles d umezruy n yimaziɣen.\nNebda-d3 s tsesfarin d uzeṭṭa n wawalen neɣ n2 yimeslayen1 inmidagen. Uɣalet-d3 i wakken4 ad tafem ayen nniḍen.\nTimsirin icudden ɣer wagul :\n1 – Isem.\n2 – Tinzaɣ, tisɣunin.\n3 – Tizdit, amyag, tizelɣiwin n tnila.\n4 – Imesli ussid.\nsatstorm 27 février 2017 à 17:40\nTanemmirt s tussda ɣef uwennit-inek. Ma ulac aɣilif, xas rnu-d wiyaḍ.\n1- Ilugan n crb-inalco : yezmer ad yili s i neɣ s y.\n2- S tirni neɣ s unerni = "progressivement".\nTanemmirt i tikelt nniḍen !\nmus bella 28 février 2017 à 10:00\n1- yewwet-iyi s afus = "à la main"<----Anida? ɣer wacu?\n2- yewwet-iyi s ufus = "avec la main"<----S wacu?\nHa-tt-a tidmi-iw ɣef uẓeɣẓen n Yimaziɣen :\nAd neččar. D acu?\nAd neččar ikufan-agi. Amek? neɣ S wacu?\nAd neččar ikufan-agi s usfari(progressivement). N wacu?\nAd neččar ikufan-agi s usfari n wallalen. Anwa allalen?\nAd neččar ikufan-agi s usfari n wallalen i icudden...\nAwal-iw yelha, leqdic-ik yif-it\nsatstorm 28 février 2017 à 17:45\nD tidet awal-ik yelha maca nekk akka i walaɣ :\nAd neččar ikufan-agi. Amek ? ---> S unerni neɣ s usfari neɣ cwiṭ cwiṭ\nAd neččar ikufan-agi. S wacu ? --->S wallalen\nAd neččar s unerni ikufan-agi s wallalen….\n= Ad neččar cwiṭ cwiṭ ikufan-agi s wallalen….\nmus bella 1 mars 2017 à 16:02\nImi akken, d acu tenniḍ ma nerra-tt akka :\nTirni, anerni, asfari ---> D ismawen.\nCwiṭ ---> D amernu.\n1-Sya ɣer zdat, ad neččar ikufan-agi s terni (unerni, usfari, tmerna) n wallalen i d-icudden ɣer : tutlayt, idles d umezruy n Yimaziɣen.\n2-Sya ɣer zdat, ad neččar ikufan-agi, cwiṭ cwiṭ, s wallalen icudden ɣer : tutlayt, idles d umezruy n Yimaziɣen.\nIkufan : …d asemmad usrid.\nTerni(tirni) : …d asemmad s tenzeɣt.\nWallalen(allalen) : …d asemmad n yisem deg tmezwarut, d asemmad s tenzeɣt deg tis snat.\nCwiṭ : d amernu n tesmekta. Ma d wis sin, d allus n umernu n tesmekta.\nCwiṭ cwiṭ, neččur taculiḍt, s temsirin-a :\nS temsirin-a, cwiṭ cwiṭ, neččur taculiḍt.\nNeččur tacullidṭ s temsirin-nni, cwiṭ cwiṭ.\nNeččur tacullidṭ s unerni(terni,usfari,tmerna) n temsirin-nni.\nMa yella awal-iw yelha, tiɣri-k d leqdic-ik ifen-t.\nsatstorm 2 mars 2017 à 17:06\nTanemmirt a gma. D ayen ibanen, tesɛiḍ aswir ɛlayen deg tira. Nekk mazal sarameɣ a d-yas wass anda ad aruɣ mebla tuccḍiwin.\nIh, cukkeɣ nufa-d tifrat s tefyirt tis snat : Sya ɣer zdat, ad neččar ikufan-agi, cwiṭ cwiṭ, s wallalen icudden …\nTura ad nezzi ɣer watccar n yikufan-agi.\nmus bella 3 mars 2017 à 11:56\nRzu ɣer :\nMa triḍ yiwen ger yizenizɣen-nni, eǧǧ-d LMayl. Ad ak-in-yaweḍ.\nD taččert i yikufan-nni.\nsatstorm 4 mars 2017 à 14:05\nIzenziɣen-nni lhan. Zedmeɣ-ten-id meṛṛa (kraḍ). Ad waliɣ amek ad ten-rnuɣ ɣer yikufan.


Q=12	C=10	SS=5	LS=0	PS=0	DC=1	LC=0	SD=0	BS=4	G0=37	G1=9	G2=0	DLID=ber_Latn	BODY=Anida-ten tura – Kabyles.com\n13 septembre 2014 Kabylophonie 0\nYiwen yeṭṭef mmi-s deg ufus, leḥḥun, leḥḥun akken armi i wḍen ar yiwen umekkan, ufan yuɣal d axrib. Dɣa mmi-s nni yenna : — A vah, dacu-tt tagi ?\nVava-s : — A mmi, tagi d tamdint n Ṛuman i zman aqdim.\nMmi-s : — Ṛuman agi, anida-ten a vah ?\nVava-s : — Anida-ten ? Tura ruḥen syagi a mmi.\nA vavat ak d mmi-s ttkemmilen avrid nsen. Uɣaln leḥḥun, leḥḥun, ufan yiwet n tmezgida* n ifransisen. Inteq diɣen mmi-s ar vava-s, yenna :\nMmi-s : — A vah, dacu-tt tagi ?\nVava-s :— D timezgida n Ifransisen a mmi\nMmi-s : — Anida-ten tura ifransisen agi a vah ?\nVava-s : — Anida-ten tura ? Ruḥen syagi.\nA vavat d mmi-s, ttkemmilen avrid-nsen, leḥḥun, leḥḥun armi yufan taqubett tettreqriq ttazegzawt am leḥrir. Dɣa, mmi-s yenṭeq ar vava-s yenna :\nVava-s : — D lǧamaɛ a mmi.\nMmi-s : — Lǧamaɛ agi wi t-ilan a vah ?\nVava-s :— Lǧamaɛ agi n waɛraven a mmi\nMmi-s : — Aɛraven agi, anida-ten tura a vah ?\nVava-s :— Anida-ten tura ? A mmi mazal-iten dagi reggwin tamurt nneɣ yernu gumman ad ruḥen syagi a mmi !\nTura yusa-d lawan akken ad tsemmim i tarwan nwen s yismawen nneɣ mačči s widak n iberraniyen. Tamaziɣt d ahil*, ur yelli d ttkaɛrir neɣ d ccɣel n yeqrar. Akka diɣen, am akken i d-nniɣ yal tikelt : iwweḍ-d lawan anda yal aqbayli anida yalla ad yettmeslay, ad yesseqdac tutlayt ines. Yal Aqbayli yewwi-d fell-as ad yessexdem widak i ylemmden tutlayt nneɣ d imezwura. Tura d wagi i d abrid n tuffɣa si leqrun ṭṭlam ddaw n uzaglu icenga. Ḥadret ad tiɣilem d akellex n d tmesxir ! Anect-a d ahil akken ad d-bin fell-aɣ tafat. Illa diɣen wayeḍ : tarwa nnwen, iwwi-d ad temlil d widak am nutni akken ad snerni adrum nneɣ, akken ur negger ara. Tilawin nneɣ fkant aɣ taxessart seg asmi i qqaren deg lakulat n uberrani. Tamusni telha-asent, maca tidak nneɣ ruḥent deg txessart. Tesmirint tarwa nsen, ssefruruxent i lberrani. Ma tkemmel akka anuɣal d takemmic ula deg akal nneɣ. Iqγayliyen n tmanaɣt, xilla degsen truzan, uɣalen ernan ar ucengu n tarwa Uqba Ibn Unafaa*. Tilawin tiqbayliyin mazal iten deg lkuma* n tiɣyulit d tmerkuvit. Amer di fehmit s tidett, tili ad walint kan tudayin d tifransisin amek i xeddement, ad fiqent. Maca, teḍra yidsent am tejra n leffaḥ ar d-yarwen lverquq. Tedra yid-sen am teḥjurt n sekker mara tefsi deg ufenǧal n waman. Sekker nni illa, maca tafjurt nni ulac itt. Akka ad yefk Yilli Laɛqel !\n* Tikti I :\nXilla n Iqγayliyen akken ara wḍden quset (40) iseggasen ak-in,in : turta nekwni dayen, nmeqqer, d imɣaren ! Amek armi deg tmura i rebḥen, anda tuẓa tmusni, xas amdan yewweḍ seddiset (60) i tmeddurt is, dima ad ikkemmel leqdic ines deg ayen yessen. Amur ameqran, n wid yeffeɣen lantrit ; ttarran-tt ala iw qesser n dduminu, d uḍeggaɛ n lweqt, d win n tazella ar leǧwamaɛ. Widak mazal ǧrhdit ar tura, zemren ad slemden i ilmeẓyen ayen ssnen asmi llan di l’Europ neɣ d imeksawen. Illa yiwen wergaz nekk as-erreɣ tajmilt tameqrant. Wagi d Ḥmed Amour. Argaz agi isnulfa-d yiwen uɣerbaz anda yesselmad teknik i ymectaḥ. Yernu gmatneɣ agi ur yesɛa kra n ttawilat. Acu kan ibɣa ad iqdec i lǧil agi imeẓyanen akken ur ten yettawi ara ucengu a ten-isseqdec deg ayen ara ten-yawin ar nnger.\nTikti tis II\nAwal-iw i widak agi yettazzalen ar uxxam n Yilli. Tserrifen d imelyan, xilla deg tmurt n Iqγayliyen ur ufan ara ula d aɣrum at-rwun. Acumi tadrimt agi ur tt-ttakken ara i tuǧǧal d ibujilen d imeɣban nneɣ n tmurt ? I wacu ara ten-seddqen i tmurt n uberrani nekni neččur d imeɣban. Inna-k umedaya : “Win ibɣan ad ixdem lewqam, yezwir qbel seg at wexxam !”\nahil : programme\nUqba Ibn Unafaa : guerrier arabe\nlkuma : meɣrud yekkaten aqbayli af tutlayt d tjaddit-is.\n27 janvier 2012 Kabylophonie 0\n25 juin 2011 Kabylophonie 0\n22 avril 2012 Kabylophonie 0\nut commodo libero diam leo id ut Phasellus risus. neque. velit,UA-10888605-2


Q=14	C=14	SS=0	LS=0	PS=0	DC=14	LC=0	SD=0	BS=0	G0=6	G1=1	G2=1	DLID=ber_Latn	BODY=Affichages : 20574\nRnu, di tsekla, yella wayen i wumi neqqar ageniw (génie) n yal amyaru. Maca yella ugeniw n yal atnus. Rnu diɣen, yella umeslay gar yemyura-yagi ttmeslayen-t gar-asen. Ayen i wumi isemma Gérard Genette "Gar-itestuyen" (texte). Amek ara tferzeḍ tillin (existence) n utestu deg wayeḍ nniḍen, ticki ixab utestu amezwaru. Yerna isefk-aɣ diɣen ad nẓer ma yella itestuyen-agi ɣur-sen azal muqren, ma yella ttwarun neɣ ttmeslayen i waṭas n yemdanen neɣ i kra kan : akka am widak yeṛwan d widak yeɣran.\n42070 Visites Aout 2014 //// /// depuis Décembre 2014470577\ndimanche 5 juillet 2020 23:50


Q=7	C=0	SS=0	LS=0	PS=0	DC=0	LC=7	SD=0	BS=1	G0=0	G1=0	G2=0	DLID=ber_Latn	BODY=Aqusis Ussnan n Tesdawit n Bgayet > Imyura > Isalen\nIlmend n leqdic id heyya tesdawit n bgayet (tiwwura yeldin i yinelmaden imaynuten).Aqusis ussnan n tesga n tmaziγt iheyya-d krad nwussan n ussisen γef uqusis ussnan n tesga n tmaziγt.Atan wayen yellan deg-s:\nD win i d-ilulen deg 26 yunyu 1994 ttesrih-is : 169/94,iswan iγef i d-yella :\n-Asekfel d usnerni n tmaziγt deg yal taγult .\n-Asezreg n tesγunt deg taγulin i d-icudden γer tmaziγt s tmaziγt.\n-Tiddukla akk d tddukliwin-nniden i uheyyi n tfaskiwin akk d tirmad i d-icudden γer taγult n tmaziγt.\n-asebγes n yimyura s tmaziγt akk d taγulin i d-icudden γur-s.\nAqusis-aimasladen-is d inelmaden n tesga n tutlayt d yidles amaziγ;tettwasddes s 09 n yimasladen.Leryuy i d-ittefγen deg-s ttilin-d akken i d-yella deg uzayer n uqusis .\nYebda γef kuz n yegrawen:\n-Agraw n uheyyi n yisaragen\n-Agraw n tufγiwin tizrawanin.\n-Agraw n umezgun .\n-Agraw n tira d tsuqilt.\nDeg lawan -a ;agraw n umezgun yettheyyi-d yiwet n tceqquft n umezgun s tmaziγt\nANSUF-YES-WEN AR TESDAWIT N BGAYET .\nTASGA N TUTLAYT D YIDLES AMAZIGH TETTHEYYI-AWEN-D YIWEN N USELMED I D-YUFRAREN DEG TMAZIGHT.\nSmail Azul seg Tesdawit n Bgayet i Imyura.com\nSγur nabil n Ait smail\nAZUL fell-awen ayetma deg tmaziγt deg uqessis ussnan n Bgayet ,iswan n uqessis lhan aṭas , sarameγ kan tadukli gar-awen i wakken ad tawḍem .\nAmennuγ aheqqani γef tmaziγt ass-a d aseqdec ,d ufares d tira s tmaziγt ;ayen nniḍen merra d tikellax.\nΓriγ tisγunin i-d-isuffeγ uqessis ,awen-d-iniγ tidet d ayen isefraḥen, amek umreγ(ferheγ) d aγen s umsizwer n tmedyazt ara tsuddesem ussan 22.23.24 ibrir d tajmilt i Mas :KAMAL BUΣMARA acku d yiwet n tgejdit seg tgejda n tmaziγt ass-a ,ysban-d timeγnest d leqdic n d agla-s deg tmurt-is d berra i tmurt.


Q=8	C=4	SS=0	LS=2	PS=2	DC=0	LC=0	SD=0	BS=5	G0=59	G1=42	G2=20	DLID=ber_Latn	BODY=Timuɣliwin » Imagraden\n» Catégorie : Imagraden\n« Tiyita n tmeddit », ungal amaynut ɣer tsekla taqbaylit\nTiyita n tmeddit, d ungal i d-yeffɣen ussan-a sɣur Samir Tighzert.\nAyen iɣef d-yewwi :\nSamir Tighzert ilul deg useggas 1978 di tɣiwant n Ticci (Bgayet), yeɣra deg tujjya. D amedyaz, d amaru ; ɣer tama n wugal-a, yura daɣen idlisen-iḍen s tutlayt tafransist am akken i d-yerra kra n yeḍrisen ɣer teqbaylit, gar-asen “Anzaren”, tullist yettwassnen n Nikolaï Gogol.\nAnda yettnuz :\nUngal-a yettnuz yakan di kra n tnedlisin gar-asent :\n– Tizi Wezzu : Librairie Cheikh.\n- Lezzayer tamanaɣt, di Sṭawali (La grande surface en face du marché).\n- Bgayet :\nLibrairie le Pont + Librairie du Campus (almendad n tesdawit, Targa Uzemmur).\nTinedlisin i d-yezgan almendad n tesdawit Ubudaw (campus Aboudaw).\n- Awqas : Librairie Zaïdi, alemdad n ssuq.\n- Akked Lulu.com i wid yettidiren deg tmura n Tuṛuft (Europe) neɣ di Marikan d Kanada.\nAsebter n wedlis deg Facebook (page )\nTiyita n tmeddit di Lulu.com\nMačči d asefru kan…\nCfiɣ-d i Ben Ḥanafi yenna yiwwas di rradyu, deg tesgilt-is iwumi yeqqar Γef yiri n lkanun, belli ulac i iwεren di ddunit am ccḍeḥ akked d isefra n Leqbayel. Tura ta d tamuɣli-s, netta yeǧǧa ddunit-a, mačči d ayen yenna ara nessenqed, maca tikti-ya tettawi-yaɣ ɣer yiwet n taluft ideg ilaq ad nmuqel. Di tilawt, yal aɣref yesεa ccḍeḥ-is d isefra-s, yetzuxxu yes-sen akken nettzuxxu nekni ; d acu, ɣur-neɣ, ikad-iyi-d ahat nεedda tilas acemma anda ur ilaq.\nMačči deg tgemmi-nneɣ i bɣiɣ ad d-wwteɣ. Am akken neẓra, idles-nneɣ aṭas i yedder deg timawit, awalen akk i ɣ-d-yeqqimen ruḥen-d seg wa ɣer wa, armi d lqern wis 19 i tebda tutlayt-nneɣ tattwaruy. Si tama nniḍen, d isefra d tmucuha kan i irefden taktawt n tmetti deg wayen yerzan tasekla, nufa-d i yelhan deg-s, nugem u mazal ad nagem. Aya di tallitin tiqburin. Syin, mi d-tewwi Lezzayer timunent, tutlayt d tmagit tiqbayliyin rnant qqlent ɣer ṭṭerf, yezzi-yasent meḥyaf armi d-kkren imeɣmasen, dɣa gar-asen llan inaẓuren ara d-yawin fell-as s tmedyazt-nni-nsen talqayant i d-yessukin acḥal d tafrit ; yerna deg taɣunt-a, nezmer ad d-nini belli ahat ulac taɣect yecban taɣect taqbaylit di Tferka merra si tama n yeḍrisen — iban, da heddreɣ-t ɣef wasmi tella tbedd tezlit-nneɣ ɣef yiḍarren-is akken ilaq —.\nD acu, ahat sseba syin i d-tekka, imi ar tura asefru yezga yeṭṭef nnig wayen i s-ilaqen d amkan deg yidles-nneɣ, ssawḍen medden ssekcamen-d ṣṣenf-a n tsekla di yal aḍris, di yal afaris adelsan, ula d isura llan wid i sen-igan idiwenniyen s isefra ! Ihi iwakken ad d-nini tidet kan, tamedyazt tesεa azal-is, nezga la tt-nettqader imawlan-is, maca yal aḥric s wemkan-is ; iwakken ad yemmed yidles, timetti ilaq-as ad telhu daɣ d wayen nniḍen. Tutlayt mačči ɣef yisefra kan i tbennu, imal-is atan daɣen deg tesrit, deg yedlisen yemgaraden d tɣuri-nsen iɣef i ilaq ad nendeh, war ma nettu amezgun d wayen nniḍen. Tura tallit tbeddel, afud ara yefk yiwen i tutlayt ilaq ad d-yebdu seg uɣerbaz, lḥaṣun seg imecṭaḥ daɣen iwumi ilaq ad yesseḥbiber yiwen, i yeḥwaǧen sen-d-iheyyi ayen ara ɣren akken ad aɣen aẓar lqayen, si temẓi, deg tutlayt tayemmat.\nDeg tazwara n umagrad, nuder-d daɣen ccḍeḥ ; neẓra belli d ayen icudden s idles-nneɣ, am uẓawan afulkluri i ɣ-d-ǧǧan lejdud, d yiwen seg wudmawen n yidles aqbayli, maca mačči d win kan ara nessizwir deg tegnatin usfugel i d-yettilin ; ilaq-aɣ ad t-neǧǧ deg umkan am akken ara neǧǧ tiqnedyard ibernas i teswiεt-nsen kan, ma ibaqulen ireqmen tamkant-nsen atta deg isalayen ; ma ulac d tallit n zik kan iɣer nettaqal, medden deg umaḍal din kan ara ɣ-d-ttwalin ; tudert-nneɣ akk ad telhu kan i tezrawin n wiyaḍ. Tura i ilaqen d isaragen ara yeggten, d tifaskiwin n teskla ara d-ijemlen akk leṣnaf, d isura imsudar , d asebɣes n wid akk iqeddcen i tutlayt ansi bɣun kken-d. Yewwi-d fell-aɣ ad neddu d teswiεt s wayla-nneɣ, s tutlayt-nneɣ d wayen akk i nekseb i nezmer ara nebḍu d leǧnas i ɣ-d-yezzin, nekni ad nawi sɣur-sen, nutni ad nawi sɣur-neɣ.\nAmek tettnerni tutlayt s tira\nD tidet, mačči d ayen ara neffer, taqbaylit ar assa tettuneḥsab gar tutlayin tigellilin, meḥsub mazal-itt di lexṣas, ama si tama n umawal neɣ deg usmeres-is s umata di tudert n yal ass ; acku tutlayt ma ur tt-qqaren ara inelmaden s wudem aḥeqqani deg uɣerbaz yerna ur tesεi ula d aɣmis i yettwarun yess, fiḥel ma nnuda ɣef ayen nniḍen, ɣas in’as attan di lqaε n wanu. Ma d ssebba tban, mačči d ayen ara nεiwed ad d-nfeṣṣel deg umagrad-a, imi am akken neẓra yakk, ayen i s-yeǧǧa umezruy ideg teqqel ɣer ṭṭerf, ikemmel-as-t udabu s tsertit-is i d-yewwi si tmunent-nni ɣer da.\nMaca iswi-nneɣ dayi d ayen nniḍen. Ilaq-aɣ ad numuqel lexṣas-a d acu-t, ma dlan fell-as s tidet akk Yeqbayiliyen,ma ɣur-neɣ kan i yella neɣ ma yesɛa kra n tifra-t.\nIhi tazwara yewwi-d ad d-nesmekti dakken taqbaylit mačči weḥd-s kan i tettmagar uguren am wiyi, llant waṭas n tutlayin di ddunit i tt-ucban, i yettidiren ayen tettidir, yerna kra deg-sent ur εebbant ara meḥyaf n kra udabu. Amedya ara d-nejbed d win n tṭerkit. Ad d-nesmekti dakken tamurt n Tterk zik tella d tamnekda tameqqrant, teṭṭef-d seg umalu n Lezzayer n tura alamma d akkin i Lεiraq ; tella muhab-itt, igelliden n Tuṛuft akk teǧǧa-d deg-sen ṛṛujuj seg wakken teweεer-asen, sguman ad tt-sseɣlin.Yerna ɣas akken, igelliden n Temnekda Taεetmanit ur tufiḍ i gan i yidles-nsen ; imusnawen yeddren seddaw tecḍaṭ-nsen lhan-d kan d ddin, ma d tasekla d tussna ur ǧǧuǧgent ara akken uɣent amkan imiren di tmura nniḍen Tuṛuft…\nAnnect-a nuɣal ɣur-s i wakken ad d-nini belli ɣas ma teǧhed tmurt, ɣas ma yella uwanek i ibedden i tutlayt, yettili wanda ara tenṭerr ma ur d-lhan ara yid-s wid i tt-yettmesmayen s tsekla d umuqel ɣer wayen i s-d-yezzin. Ara assa, di tmurt n Ṭṭerk aṭas n imyura i yettarun s teglizit imi ttwalin taṭerkit ur tessaweḍ ara aswir εlayen akken ad yizmir yiwen ad yaru yess s telqey, imi ur ttafen ara deg-s awalen iwulmen i tektiwin-nsen akken i ten-ttafen deg tutlayin nniḍen. Maca mačči merra, llan wid yeṭṭfen di laṣel am akken qqqaren ; ɣas akken ula d widak tezga terwi gar-asen imi ggten wid ur nḥemmel ad ssmersen awalen i d-yekkan si tutlayin teberraniyin ama si taεrabt, takurdit neɣ tafarisit. Aya yenna-t-id ula d Urhan Pamuk, amyaru-nsen ameqqran iwumi fkan yakan arraz Nobel di 2006 ɣas ma yettaru s tṭerkit. Ihi mi t-steqsan ɣef akka, yenna belli d lexṣas n tutlayt-is tayemmat i t-yeǧǧan ad d-yelhu yid-s, imi akken yettaru yiwen i yettnadi ɣef wawalen, i ten-id-yessukkay ansi ur llin alamma tuɣal d tamerkantit.\nUr tettut ara, awal yedda-d ɣef tutlayt n Tterk i yelḥan yakan azal n lqern segmi s-beddlen abrid s isekkilen ilaṭiniyen d wayen nniḍen (war ma nuder-d amezruy-is aqbur) yerna ar tura mazal-itt la tettmdudduṛ… anda terriḍ ihi taqbaylit ! Taqbaylit ur nettwaru si zik seg wakken imawlan-is lhan-d ala d tutlayin n imehrasen, taqbaylit i yebdan kan εad teggar isurifen imezwura n tira, iwumi ur d-tṣaḥ ula d tallunt di tsuda n uwanek, ur nettwaɣray ara deg uɣerbaz…\nIban, di tegnit am ta, taswiεt teḥres maḍi, ma d w’ara s-d-ijebren tifrat d wid kan i tt-iheddren ma ḥemmlen-tt s tidet. D acu, uqbel kulci, imawlan-is ilaq-asen ad meḥḥṣen tamsalt akken tella, ad d-fiqen s umihi i yeggunin tamgit-nsen neɣ ula d iseɣ d yiles-nsen ma ur gan ara ttawil iwulmen. Neẓra belli llan wid iḥuza layas, εewwlen ad brun i ṭṭbel deg waman seg wakken ur yelli wayen ara ten-issferḥen deg wayen i ttwalin ; amedya, qqaren imi akka taqbaylit ur treṣṣa ara deg uɣerbaz s ubrid ara ttt-yeǧǧen ad tdum u ad d-tefk agemmuḍ yettwallasen, ulayɣer ma nεetteb iman-nneɣ u ad neḍmeε deg wulac : am win yesswayen tazzutt yeqquren, i d-yenna yiwen umeɣnas. Netta di tilawt, din i iɣelleḍ wemdan, acku amawal ur d-yettlal ara yemmed deg yiwen wass ; tutlayin akk n umaḍal tcudd tbaɣurt-nsent ɣer umezruy i d-sεeddant, annect ɣezzif amecwar i d-lḥant i lqayent i usmers.\nIhi nekni i d-yufan iman-nneɣ di tgellelt am ta deg wayen yerzan tameslayt, araju ur ɣ-d-yegri ; ayen i d-iga yiwen assa ad t-naf azekka. Ur neẓri melmi neɣ amek ara yili uɣerbaz n yimal, maca fell-aɣ ara ibedd si tura. Amdan aqbayli yessefk fell-as ad ihuzz iman-is u ad yidir tutlayt-is s tidet, mačči ad yettcetki kan u ad yettru fell-as s tefransist. Tira di yal aswir, di yal taɣult, yella wayen i d-tettawi imi s kra n wayen ara yeεreḍ yiwen ad t-id-yeglem neɣ ad d-yemmeslay fell-as, ama di tsekla neɣ deg tussna, ad yeḥwiǧ kan awalen ur yennum yessaqdac deg tudert-is n yal ass ; ihi d tagnit akken ad ten-id-inadi neɣ ad-yesteqsi fell-asen. Yuɣ lḥal, ɣur yegduden akk, awal ur d-yeɣli seg igenni, usan-d akk seg wallaɣ n wemdan i ten-inejren i yiswiyen-is d wayen i s-d-yessutur uxemmem deg ugama. Awalen-a tikwal ttilin wejden yakan, d ussis kan amecṭuḥ i d-ssuturen akken ad ten-yessers yiwen deg umkan-nsen ; neɣ ma ulac-iten , ihi yewwi-d ad nnulfun, ma d iberdan unulfu mgaraden ; aṭas i d-yeqqaren belli asnuluf-ya n wawalen d ayen yerzan imusnawen n tutlayt kan, netta ma nmuqel akken ilaq ad naf dakken awalen mačči deg yiwet n taɣult kan i ttxaṣṣan, anda terriḍ ad k-d-imager waḍu ; ṭṭef-itt-id si tujjya alamma d tafelsafit tεeddiḍ ɣef tusnakt d tfizikt d trakalt neɣ amezruy d wayen nniḍen, ad tafeḍ teččur d tifawtin i ɣ-ilaq ad nergel ; yuɣ lḥal yal wa d taɣult ideg yemmuzzeg kan i yeẓwer. Ihi nnig n wayen i d-ttawin inagmayen, yal wa yezmer ad d-yessumer si tama-s s wayen yessen, ɣer tagara d akud akked tmetti ara izerfen di kra n wayen akk ara d-nḥawec s yiɣallen yemgaraden ara yeddun deg yiwet n tnila, s yiwen unezgum.\nDɣa imi d-newwi ɣef ujbar n wawalen, yella weḥric ur nlaq ara nerr ɣer ṭṭerf : d win tsuqilt. Tasuqilt dɣa d abrid axatar i usnerni n tutlayt, acku win ara d-yegren di lbal-is ad d-yessuqel kra n weḍris akken yebɣu yili ɣer teqbaylit si tutlayt-iḍen « tameqqrant » i yelḥan, ad yebɣu kan ad yessemsawi aḍris-is amaynut ɣer win n n teɣbalut ideg ara d-yagem, dɣa d ayen ara d-yeslalen acqirrew deg umahil ara isbedd ; yuɣ lḥal din ara d-yedlu ɣef wayen ixuṣṣen. Aya mačči kan si tama n wawalen d umawal s umata, maca ula di tenfaliyin d lebni n twinas. Acku, di tilawt, asuqel mačči d ayen isehlen, yewwi-d ɣef umsuɣel ad yili yeẓwer ama deg tutlayt iɣer ara ad d-yessas neɣ tutlayt taɣbalut ; deg wayen yerzan taqbaylit ihi, ameskar ilaq-as imiren ad inadi ɣef tenfaliyin tiqbaylin yettwassnen neɣ ad d-yessekfel tiqburin-nni yettwattun, imi ggtent yerna taqbaylit yella wayen iss ara tzuxx deg wannect-a, dɣa ad tent-ireṣṣi anda ilaq s wudem ara d iqablen win tidak i yellan deg tutlayt taɣbalut. Aya d ayen ara yernun ad yerẓ asalu i umeslay yettwarun imi idlisen ar tura drus-iten ɣur-neɣ. Ameɣri i yebɣan ad yaru si tama-s, yeḥwaǧ ad iɣer aṭas deg wayen uran imezwura, maca ma yella inelmaden d imeskaren ilelliyen s umata, ur d-ufin ara iḍrisen s tuget ara ten-yeǧǧen ad sluɣmun allaɣ-nsen i tira d uxemmem s teqbaylit, ala uguren ara d-ttmagaren.\nD leqdic am wa ihi ara igen llsas i uɣerbaz d yidles uzekka. Yal aεeggal di tmetti yesεa tamlilt ara yurar, ɣas s tɣuri kan d usebɣes fell-as, imi tallit n unegmi kan weḥd-s ɣef tutlayt ahat tura tekfa ; yewwi-id ad neddu ɣef tmagitdeg wannar, s yiles-nneɣ d wayen akk i nesεa d ayla-nneɣ iwakken ad tijhid tuqqna d tsutiwin i d-iteddun, imi d tilawt, tafat i nettεaraḍ ad tt-nessiɣ assa ɣur-sen ara d-teflali s tidet ma εewwlen ad farṣen leεtab-nneɣ akken i nfureṣ nekni win n wid i ɣ-yezwaren iwumi nettarra tajmilt.\n Mdudder : traîner\n As. Tasudut : institution\n Muzzeg : Se spécialiser\n Zref : juger\n Tanfalit : expression\nTadiwennit akked umaru Samir Tiɣzert\nDeg uɣmis Tiɣremt (La cité) n 10/07/2016\nSamir Tiɣzert d yiwen n umeɣnas,amyaru n teqbaylit i d-tefka taddart n Tgubba (Tagubba d taddart id yezgan deg yidurar n Ticci ),ilul deg useggas n 1978, seg-mi yella d agrud imal ɣer tselka,yerra-d adlis “Anzaren n umyaru arusi ameqqran Nikolaï Gogol” ɣer Teqbaylit,rnu ɣer waya yella wacu id yesujud,dduted did-nneɣ deg tdiwennit-a.\nDeg tazwara hedraɣ-d anwa id mas Samir Tiɣzert ?\nSamir Tiɣzert ilul deg useggas n 1978 di tɣiwant n Ticci (Bgayet), yeɣra deg tujjya deg tesdawit Mulud Mɛemmri n Tizi-Wezzu, tura akka yettidir di Fransa\nAmek i tnejreḍ abrid ɣer tira neɣ tasekla ?\nAbrid n tsekla bdiɣ-t meẓẓi nezzeh, mi sɛiɣ 13 iseeggasen yakan uriɣ kra n tuɣac s teqbaylit (ar tura cennuɣ), si tallit n tesnawit d asawen kemmleɣ ttaruɣ kra kra tefransist (sin wunagalen ur d-neffiɣ) d wammud n isefra (Loin du printemps i d-yeffɣen deg useggas 2009), akked d wammud n tullisin La rive des tourments, maca iseggasen-a ineggura ufiɣ dakken ilaq ad d-lhuɣ ugar d teqbaylit i yeḥwaǧen imawlen-is ama gar yemyura neɣ imeɣriyen iwakken ad timɣur temkerḍit-is, ihi uɣaleɣ ttaruɣ s snat tutlayin, tafransist d teqbaylit.\nAmek tettwaliḍ aḥric-a deg tmetti-nneɣ ?\nAd d-nini kan tidet, deg tmetti-nneɣ tasekla ar tura drus n wazal i s-yettunefken, imi deg tutlayin nniḍen yakan yelḥan ur ggiten ara imeɣriyen, err-itt-id ihi i teqbaylit ɣas akken ɣer taggar-yi tebda tettḥerrik acemma ; ccwi kan llan imeɣnasen i s-ibedden, cukkeɣ d ayen ara tt-yessiẓen ssya d asawen, deg waya kan i yella usirem.\nTerrit-ed ɣer teqbaylit kra n tullisin,meslay-aɣed ɣef udlis-a ?\nAdlis Anzaren n umyaru arusi ameqqran Nikolaï Gogol, di tilawt d tullist ɣezzifen i d-rriɣ ɣer teqbaylit, xtareɣ-tt-id imi ameskar-is d win yettwassnen nezzeh deg tsekla tagraɣlant, yerna Anzaren d tullist icebḥen yessaḍsayen, tettwasuqel ɣer waṭas n tutlayin deg umaḍal, ihi nniɣ-as ayɣer ala ula ɣer teqbaylit, imi d ayen ara s-d-yawin kan amaynut.\nAhat llan yiṣenfaren id tettheyiḍ akka tura ?\nIh, s tidet, aql-i heyyaɣ-d yiwen wungal ara d-yeffɣen si tagara unebdu-ya d asawen, azwel-is “Tiyita n tmeddit”, nezmer ad d-nin belli ṣṣenf-is d ayen iwumi qqaren apulaṛ deg tsekla, taqsiṭ i d-yeddan deg-s tebna ɣef yiwet n taluft i d-yeḍran s tidet deg tmennaḍt-a i d-yezgan gar Ticci d Uwqas, yewwi-d daɣen ɣef waṭas n lumur, tudert deg tmurt n Yeqbayliyen si qbel ṭṭaraḍ-nni ar assa, d wayen akk i d-ttmagaren yemdanen, lxiq, asḥissef, temẓi, d tmurt s umata. Gar isenfaren yella udlis-iḍen s teqbaylit ara d-yelhun d kra wudmawen n tamennaḍt usammar n Bgayet (Ssaḥel), n yidles akked tgemmi-s, am akken llant daɣen tullisin i ssuqleɣ, kra gar-asent ffɣent-d di Internet am “Taɣaṭ n mass Seguin”, umazal ad d-ilint tiyaḍ.\nAniwa imyura iqbayliyen d yibeṛaniyen it ḥemmleḍ ad teɣreḍ ?\nImyura iqbayliyen simmal ttilin, qqareɣ ayen i d-iteffɣen, yerna simmal tettwenniɛ tira, maca dayi ad d-adreɣ Belɛid at Ɛli i ɣ-yeǧǧan ad namen s tira taqbaylit seg wakken ungal i d-yeǧǧa d ayen meqqren, d Ɛmer Mezdad i yellan gar imezwura i ɣriɣ, yesɛan yiwen waɣan akken (style) lqayen, ma d iberraniyen, yella gar wiyaḍ Victor Hugo d umaru analmani Günter Grass, tira-s tecbeḥ nezzeh, ad wellheɣ ɣer-s wid yeqqaren s tefransist ma bɣan ad t-ɣren.\nD acu d uguren id tettmagareḍ deg ubrid-a n tira ?\nUguren, am wid akk yellan deg ubird-a di tmurt-nneɣ, d uguren usiẓreg meḥsub imi ɣas in’as ilaq d ameskar kan ara d-igen ttawil i yiman-is iwakken ad d-yessufeɣ kra.\nAwal-ik i yilemẓiyen d tlemẓiyin-nneɣ ?\nAd sen(t)-iniɣ uqbel kulci, ɣret tarum s teqbaylit akken tzemrem, ɣas di Facebook kan neɣ deg iblugen neɣ ma ulac i yiman-nwen kan deg uxxam, tessbeɣsem imecṭaḥ ad ɣren s tutlayt-nsen tayemmat i ten-icudden ɣer tmagit-nsen taḥeqqanit acku ma txuṣṣt-itt tɣuri d tira, akken tebɣuḍ ddu fell-as ur tettaẓ ara akken ilaq, yuɣ lḥal ma teqqel iwakken d imawlan-is kan i izemren ad s-bedden.\nAhat yella kra i tebɣiḍ ad thedreḍ ur kid steqsaɣ ara fella-s…\nAd snamreɣ kan aneɣmas d uɣmis Tiɣremt s umata i ɣ-yafkan tagnit i wawal deg isebtar-is, dɣa imi llant akka tallunin n tɣamsa ideg tettwaru teqbaylit, d ayen yessefraḥen. Tanemmirt, afud igerrzen i kunwi daɣen d wid akk iqeddcen i yidles amaziɣ.\n- Yesteqsa-t Maklidir Iɣil Wis -


Q=3	C=0	SS=3	LS=0	PS=0	DC=0	LC=0	SD=0	BS=0	G0=23	G1=4	G2=1	DLID=ber_Latn	BODY=Amek I yxeddem Ṛṛuḥ iqedsen di tudert n wemdan?\nYemmal-d abrid s tafat. Imi ɣlin akk yemdanen di ṭṭlam n ddnub. Deg yiwet si tebṛatin-is yenna Bulus : “ Lefhama-nsen iɣumm-itt ṭṭlam, sbeɛden iman-nsen ɣef tudert I d-ittak Sidi Ṛebbi axaṭer jehlen, qquren wulawen-nsen.” Ur feṛṛzen tafat ur ɛeqqlen tidett. Beɛden ɣef Ṛebbi. Tasarut ihi, d Ṛṛuḥ n Ṛebbi I d-yattasen ɣer wul n wemdan, yessazdag lefhama-s s wawal n tidett.D Ṛṛuḥ ara t-yessfiqqen ad ibeggen deg ul-is tidett yellan di Tira yellan d “Awal yeddren”. S Wawal-is I d yettweḥḥi ara ybeddel ixemmimen d lefhama n yal amdan. Degmi yettusemma “Wawal” di Tira iqedesen : “Ajenwi n Ṛṛuḥ”. Igezzem yeqḍaa. Ad yexdem deg ul n wemdan ar aẓar, s leqyat.\nYettak-d ttbut s tidet, s tezdeg. Iwakken yal amdan ad yeɛqel liḥala deg yella. A d-yawi s lexbaṛ belli yuḥwaǧ ɣer leslak. Yura di Tira, di Linǧil n Yuḥenna: “ M’ara d-yas, a d-isbeggen i yemdanen belli ɣelṭen ɣef wayen yeɛnan ddnub, lḥeqq, d lḥisab n Ṛebbi.” D wagi I d leqdic n Ṛṛuḥ deg ul n wemdan. A s-d-ibeggen s tidett liḥala n ddnub I deg yella. S tafat-is a d-yessers deg ul-is ṭṭmana n Ṛebbi d ṛṛeḥma-s. Iwakken a s-yeɛfu a t-yessizdeg si yal ddnub. Ayagi akkit sɣur Ṛebbi I d-yekka.\nS Ṛṛuḥ iqedsen I nezmer a nefhem lesrar akk yellan di Tira iqedsen. Ṛebbi d Ṛṛuḥ. Yettak-d tazmert I lefhama I liman. D netta I d-yettaččaren ul n wemdan s tudert d ṭṭmana. Yemmal-d ayen akk I wulmen I tudert d liman. Yesǧuǧǧug taflest d usirerm!


Q=16	C=0	SS=0	LS=16	PS=0	DC=0	LC=0	SD=0	BS=1	G0=0	G1=0	G2=0	DLID=ber_Latn	BODY=Algérie Presse Service - Actualité à la Une Tawakla isallen n Lezzayer - Lezzayer tettagem-d tadusi-nnes seg wemtawa n yisegren n tmagit-nnes taɣelnawt (amasay)\nVous êtes ici : Amugger»LEZZAYER»Lezzayer tettagem-d tadusi-nnes seg wemtawa n yisegren n tmagit-nnes taɣelnawt (amasay)\nvendredi, 12 janvier 2018 14:26\nLezzayer tettagem-d tadusi-nnes seg wemtawa n yisegren n tmagit-nnes taɣelnawt (amasay)\nTIBESKERT – Yenna-d unemhal n yiweẓla n wesɣan n twilayt n Tbeskert, Toufik Loucif, ass n lexmis deg yijifeṛ n yiseksal n wesfugel n Yennayer, dakken isegren n tmagit taɣelnawt yellan d Lislam, taɛṛabt d tmaziɣt d tigejda ayseg ara d-tagem Lezzayer tadusi-nnes.\nAssenṣeb ay yessenṣeb uselway n tegduda, Mass Abdelaziz Bouteflika, Yennayer d ass aɣelnaw n wesgunfu yettwaxellṣen d ayen ay d-yesskanayen taẓeyt n timmuzɣa s yisem-nnes d aferdis n tmagit taɣelnawt ay ibedden ɣer yidis n Lislam d taɛṛabt yernu d wi ay d iferdisen ay d-imesslen tugna tadzayrit, ɣef leḥsab n wayen ay d-yenna umasay-a i Tnegga n Yisalan n Lezzayer.\n« Aneɛruḍ ay d-yellan i limamat akken ad d-bedren lateṛ d telqey n timmuzɣa deg lxeḍbat n ljamuɛa-a d ayen ay ireṣṣan amenzay n ussemtawi n yiferdisen n tmagit taɣelnawt, d ayen ay d-yesskanayen zzux s wefruri seg weɣlan adzayri », ɣef wakken ay d-yenna umasay-a ay d-iwekkden ɣef tixxutert n weḥraz n tsektiwin tigejdanin n weɣlan s wawal d tigawt.\nAreṣṣi n tmagit taɣelnawt d ayen ara iɛeddin ɣef uddukkel n wakk iferdisen-a i « weḍman n wemtawa n tmetti », ɣef wakken ay d-yenna umasay-a ay d-iwekkden ɣef wussisen ay gant tsuda tisɣananin i ureṣṣi n tdukli taɣelnawt.\nLxeḍbat n ljamuɛa ad d-ilint, imalas-a, i lmend n tukci n wazal i weɣtas n uselway n tegduda ad yeg ussisen i wesmal n tutlayt tamaziɣt ay d-yesskanayen telqey tamezruyant d tenɣermayt n Ldzayer, ɣef wakken ay d-yenna umasay-a.\nLu: 9 fois\tDernière modification le vendredi, 12 janvier 2018 14:42\nUgar di taggayt-agi : « Tamagit taɣelnawt i d asentel n teẓrigt tis 4 n Urraz n uselway n Tegduda n uneɣmas asaduran Atreffah d usaḥbiber ɣef tedmi taɣelnawt, d ayen yerzan akk medden »


Q=10	C=8	SS=2	LS=0	PS=0	DC=2	LC=0	SD=0	BS=0	G0=30	G1=8	G2=2	DLID=ber_Latn	BODY=Tinettit n Lmasiḥ d tin icudden ɣer wayen yellan di Tira iqedsen. Imi di Tira ara naf ayen akk i t-yeɛnan. Talalit-ines ɣer ddunit s Ṛṛuḥ iqeden, tudert-is meṛṛa yellan d tin yennekmalen s tezdeg d tmusni. Leɛqel-ines yennekmalen i deg ulac akk kra n lexṣaṣ. Iɛac ger yemdanen mebla ddnub. Yeččuṛ s Ṛṛuḥ Iqedsen. Lecɣal-is d ixemmimen-is rekmen s leqdasa n Ṛṛuḥ.\nS lberhanat d lecɣal yesteɛǧiben meṛṛa i yxeddem ger yemdanen, ibeggen-d tazmert n Yillu i yellan deg-s. Iteddu kan s wannuz. Imi ur yettḥiri yara ad ibeggen belli d Ṛebbi i yella. Yettaǧǧa kan lberhanat-nni i yxeddem, d netni ara yefken ṭṭabaɛ-ines.\nTirza n Yillu ɣer ddunit !\nDi Lmasiḥ, Tira iqedsen qqarent-d belli d ccan n Sidi Ṛebbi i d-iqerben ɣer ddunit. S Wawal-is d Ṛṛuḥ-is. D ayen ara nɣar di Tira d wayen akk d-nnan lenbeyya s Ṛṛuḥ i ten-iseddayen. Ṛebbi d leɛnaya-ines yeqsed a d-isbeggen iman-is ɣer ddunit di Lmasiḥ. D sser meqqren. D adrig yeffren ɣef tmusni n yemdanen. Sidi Ṛebbi ibeggen-d iman-is s ṣṣifa n wemdan. Ayagi d azal n tmusni ɛlayen laqayen iɛeddan aakin i lefhama d tigzi n wemdan. D lekyasa d yekkan nnig talsa d txelqit.\nD ayen i d-yenna Bulus di tebṛatt i Wat Ṛuman: " Acḥal lqayit tneflit, tekyes d tmusni n Yillu! Acḥal weɛritizarafen-is i wemḥas, d iberdan-is i lefhama. Akken yura di Tira iqedsen: Anwa i yessnen ixemmimen n Ṣidi Ṛebbi neɣ anwa i yellan d amciweṛ-ines ? Anwa i s-yefkan kra d amezwaru iwakken ad iṛǧu a s-t-id irr ? Kullec ikka-d sɣur-s, kullec illa-d yis, kullec d ayla-s. I netta tamanegt si lǧil ɣer lǧil, amin!" At Ṛuman 11:33-36.\nTazwara n linǧil n Yuḥenna degs imeslayen d ibegnen lmasiḥ yellan d Awal d ttudert i leslak n yemdanen. S imeslayen-agi, iweḥḥa-d Ṛṛuḥ i yemdanen azal n Lmasiḥ yellan d Illu s yiman-is i d-yerzan ɣer ddunit. Iswi-ines d leslak n yemdanen. Yenna-d: " Di tazwara yella Wawal, Awal yella aked Yillu, Awal yella d Illu. Si tazwara, yella aked Yillu, kullec yettwaxleq yis; deg ayen meṛṛa yettwaxelqen, ulac ayen ur d-nekki ara sɣur-s. Deg-s i tella tudert; tudert-agi tella d tafat i yemdanen. " Yuḥenna 1: 1-4.\nLmasiḥ d "Win Yellan " si zik, i lebda!\nAkken d-yenna Yillu i Musa si daxel udernu n tmes: " Nekk d win yellan ", akken daɣen ara d-iqerri Lmasiḥ i Wat Israil ad asen-yini : "Nekk d Win yellan". D isem n Umeɣlal. Win yellan i lebda, d win d-ixelqen ddunit d tudert. Yenna-yasen daɣen di teswiɛt i deg testeqsayen d acu-t d wansi i d-yekka: " Uqbel a d-yili Yebṛahim, nekk lliɣ yakan! " Yuḥenna 8: 58. S imeslayen-agi yemla-d Lmasiḥ ɣef tnettit-ines. D Illu i d-yusan ɣer ddunit. Yewwi-d yid-s ṛṛeḥma d leslak. D netta i d abrid i d tudert i d leslak. Win akken yellan d Awal. D lmasiḥ, d Illu yedren.


Q=15	C=7	SS=10	LS=0	PS=0	DC=2	LC=0	SD=0	BS=1	G0=36	G1=4	G2=0	DLID=ber_Latn	BODY=Yiwet n tikkelt di tegrest - Ayen nniḍen - Tameddit\nAmhad ass wis 21 di Fuṛar, 2969/2019\nYiwet n tikkelt di tegrest\nDi veṛṛa yal taɣawsa yellan, yessa fell-as udfel. Aniɣeṛ tmuqleḍ d amellal ara k-id-yemmagren. Ay telha tegrest mi ara d-teglu s udfel! Acki-tt! Ass-n, neqqim deg uxxam nekk d watmaten-iw. Ur telli tuffɣa s aɣeṛvaz mi ara regglen yiverdan seg udfel. Yerna ass i deg ur nettṛuḥu ara s aɣeṛvaz-nni, nettagʷem-d aṭas n tmussni, ladɣa mi ara neffeɣ ar ugama.\nNeffeɣ ar tmazirt, nettxemmim gar-aneɣ ayen ara nexdem. Yal wa d tikti i izedɣen allaɣ-is. Din din, nesla i usmiɛew. Nessusem. Nezzi akkin akka, nuɣal neẓṛa-t. Ziɣ d amcic aṭuṭaḥ. Yellexs ukkʷ yerna yeččuṛ d akal. Ageswaḥ! S tmara i ivedd af yiḍaṛṛen-is yettergigin seg usemmiḍ d laẓ. Nuzzel ɣuṛ-s. Nerfed-it-id, newwi-t-id yid-neɣ s axxam. Neskew-it, nefka-as ayefki imuzeɣlen, imi imcac ur ḥemmlen ara ayen yeṛɣan. Syen akkin nesgen-it sufella ulemsir, ndel-it. Kra n wussan, amcic tuɣal-it-id tudert. Nuɣal d imeddukʷal-is, nekkʷni daɣen yuɣal d ameddakʷel-nneɣ. S kra ad txedmeḍ, ad tafeḍ ad k-id-yesmuqul. Yuɣal yessen melmi ntett, melmi ntteffeɣ ar uɣeṛvaz, melmi i d-nettuɣal, melmi neggan, ... Ad tɣileḍ d amdan! Itett ayen i d-yufa ntett. Iḥemmel aṭas seksu, iniɣman d zzit n uzemmur. Yuɣal d Amaziɣ am nekkʷni. Ma yevɣa ad yečč, ad d-yaẓ ɣuṛ-k, ad d-yerfed aḍaṛ-is, ad k-id yennal s ttawil. Xas yelluẓ, ur yettakʷer ara. Yiwet n tikkelt mi as-nefka ad yečč, yekcem-d umcic nniḍen ad t-id-yesmuqul. Myesmuqalen ciṭ. Yuɣal umcic-nneɣ yečča kan ciṭ, syen, ayen i d-yeggʷran yessiẓ-it s uqejjiṛ-is i umcic-nni nniḍen akken ad t-yečč. Ar ass-a, teqqim-aɣ deg wallaɣ tedyant-a. Ayen yexdem umcic-a, aṭas n yemdanen ass-a ur zmiren ad t-xedmen.\nYiwen wass deg wussan n tefsut, yettawi yettarra gar-aneɣ. Ula d tamuɣli-s tveddel, ur telli d tamuɣli-nni nessen. Teččuṛ d anezgum. Ass-nni, yeffeɣ i tikkelt taneggarut, ur d-yuɣal ara. Deffir-s yeğğa-d ala aktayen yelhan.\n30.11.2968/2018 22:30 Ines Amzal


Q=0	C=0	SS=0	LS=0	PS=0	DC=0	LC=0	SD=0	BS=1	G0=13	G1=3	G2=1	DLID=ber_Latn	BODY=selyan, auteur sur Imsidag iqbayliyen\nAru awennit\t/ Asideg / Sɣur\tselyan\nImi lɛid teţeddu-d, dda Lwennas yenna-yas. Acu tenniḍ limer ad nheggi si tura tabdart n yemdanen ara yawin tunt di timecreṭ-agi d-iteddun? Dda Ḥemmu yegdeh. Ihi isenker asnas Excel akken ad bdun ad arun ismawen n yixammen n taddart. Yuzen iznan s yimayl i wid iseqdacen allalen atraren. Ma d wiyaḍ ad ten-iwali ticki. Ar …\nDda ḥemmu 3 Γer ugar »\nDda Lwennas isel i yilmeẓyen ticki ţmeslayen ɣef ayen icudden ar Internet. Yeẓra d akken d aẓeţa i yesdukklen ibenkan n umaḍal meṛṛa. Yeẓra d akken mačči ala iselkimen kan, ula d iṛubuten n yiẓmi neɣ timacinin n txeggaṭ zemren ad qqnen ar uẓeṭṭa-agi agraɣlan. Acu kan, meskin, ur yessin ara ad yaru, dɣa yeḥruri …\nDda Ḥemmu 2 Γer ugar »\nSɣur Muḥend Belkacem Da Ḥemmu di tejmaɛit s tfelwit n uselkem Dda Ḥemmu, ṭamen n udrum n Iḥiducen, ɣas akken zrin fell-as 65 n iseggasen, yeţban am ilemẓi. Yeṛwa aman n temẓin. Ilul di 20 yebrir 1952 ihi dɣa yeţzuxxu s wazemz n tlalit-is. Yeqqaṛ-asen i yilmeẓyen n taddart-is, nek d Amaziɣ s wudem amezwer. …\nDda Ḥemmu 1 Γer ugar »\n1 2 Asebter i d-iteddun →


Q=6	C=3	SS=6	LS=0	PS=0	DC=3	LC=0	SD=0	BS=2	G0=20	G1=9	G2=3	DLID=ber_Latn	BODY=timuchuha s taqbaylit\npar AMAZIGH le Lun 12 Avr 2010 - 16:34\nTaqsiṭ n Muḥ Terri\nMuḥ Terri d isem n yiwen ilemẓi akken d awḥid kan meskin, ur yesɛi la aḥbib la lwali, yiwen ur yeẓri ma di lqaɛa i d-yemɣi neɣ deg igenni i d-yeɣli. Yezdeɣ di yiwet n Tɛecciwt akken di tmeqbeṛt sennig n taddart. Taddart-nni isem-is Targa umariɣ, llan sin iderma imeqṛanen di Terga umaṛiɣ, llan At Buṛuf akw d wat Buẓiṭ.\nAt taddart akw snen Muḥ Terri axaṭer ixeddem-itent, dɣa asmi yerbaḥ mmis n lḥaǧ Buṛuf LBAK yessufeɣ-ed awal belli netta yefruri-d seg udrum-nni n At Buṛuf, yessufeɣ-ed awal-agi akken ahat a t-tettqadaṛen At taddart. Lḥaǧ Buṛuf ur t-yaɛǧib ara lḥal dɣa iṛuḥ ad as-immel d accu i yeswa yisem-agi n At Buruf, mačči menwala kan ad yawi isem n twacult At Buṛuf. Muḥ Terri yečča-tt taḥma, yerna tuṭfa n yimi. At taddart nnan-as: “Eccah deg-s, ih xas d tidett n at Buṛuf netta ilaq ad yeṭṭef imi-s… d accu-t akka? Lɛaṛ am netta… wellah ar ttennaḥcameḍ a sid…” Dɣa seg wass-ni ulac win i d-yuddren lejdud n Muḥ Terri.\nAmeṛdax n Zimu\nLqahwa-yagi daɣen, am tid-nni n tmurt, ɣas akka tecbeḥ s ufella. Amer mači d taqcict-agi yesserbayen akka lbirra, neɣ d tilawin-agi i d-ikeččmen i s ya ɣer da ; ad teggaleḍ ar di tmurt i telliḍ. Tura Qasi yettxemmim, ad s-iqqar ger-as d yiman-is, u limer tura Sɛid, ukud yesɛa akka ttiɛad di lqahwa-yagi, ad t-yaf mazal ur d-yusi, amek ara yexdem!?\nKeç ahat maççi d aɣbel ɣurek. Ad teqqimeḍ ɣef yiman-ik ad teṛǧuḍ ameddakel-ik ad d-yas. Qasi netta, aṛaǧǧu-yagi ur s-yezmir ara. Ad ibed-d akken ger medden d aɣezfan d areqqaq. D ayen ur yezmir ara ad yexdem.\nAss-agi ad s-tiniḍ s uzelmaḍ i d-yekker, akken i s-yesseḥseb i tt-yufa. Sɛid ulac-it a simmra. Imuqel akk anda ara t-iwali, ulac, ur yettnuḥ ara di lqahwa-yagi.Yernu yekṛeh Qasi ad yeqqim daɣen weḥd-es.\nTamacahutt n Bururu (d akemmel…)\nAli akwd Faḍma kkren ad qqedcen, ad d-ttheggin imensi. N waken imi teγleb-iten ceḥḥa, Faḍma tuγal γer tigad-is: ad d-ttheggi ṭεam d aqquran, ma d Ali ad yessenqad, ad yettmuqul anwa ar a yezlu si lmal-nni i yesεa. Yemmuqel s akrar :\n- awah, xas teṭuqtem lamaεna ur zmireγ ara, i s-yenna i wekrar-nni.\nYemmuqel γer taγaṭ, yufa daγen iqqarḥ-it wul-is, kif kif ur yezmir ara, yuγal iweha allen-is γer tyaziṭ, ad tt-yettmuqul, ad tt-yettmuqul, ad tt-yettmuqul, yufa daγen kkurcen ifasen-is, ula d tina ur yezmir ara!\nTamacahutt n Bururu\nTesnem amek i gant tuddar di tmurt n Igawawen?\nUr tesinem ara?\nMa ur tesinem ara, ad wen-t-id-iniγ! Ihi, yal taddart tesεa abrid ameqran, i tt-igezmen γef sin idisan, yiwen\nn yidis iweha anda akken iṭij yettali, qqaren-as Amalu. Idis niḍen iweha anda akken iṭij iγelli, qqaren-as Asamar. Sin-agi idisan, ahat tfahmem-tenid, myezzin s waεrur, wa ur yettwali wa. Akka i tt-id-nufa, akka i bnant tuddar di tmurt igawawen.\nPoints : 8231